Сектор раҳбарлари эҳтиёжманд оилалар сонини яширяптими? - Hidoyat.uz\nСектор раҳбарлари эҳтиёжманд оилалар сонини яширяптими?\nАсосий саҳифа Мақолалар Сектор раҳбарлари эҳтиёжманд оилалар сонини яширяптими?\nЧоп этилди Sentabr 20, 2020 Сектор раҳбарлари эҳтиёжманд оилалар сонини яширяптими?da fikr bildirishni o'chirish\nАҳоли даромадини ошириш, камбағалликни қисқартириш, «темир дафтар»га тушган оиланинг ҳеч бўлмаганда битта аъзосини иш билан таъминлаб, шу орқали уларни муҳтожликдан чиқариш чораларини кўриш ҳақида кўп гапиряпмиз. Бу, айниқса, ҳозирги пандемия шароитида кечиктириб бўлмайдиган, кун тартибидан ўрин олган асосий масалага айланди.\nШундан келиб чиқиб, карантин шароитида ишсиз, даромадсиз қолган эҳтиёжманд, ёрдамга муҳтож оилаларни маҳаллада шакллантирилган шаффоф рўйхат асосида қўллаб-қувватлаш, уларни ижтимоий ҳимоя қилиш бўйича катта ҳажмдаги ишлар олиб борилмоқда.\nВазирлар Маҳкамасининг жорий йил 29 августдаги «2020-2021 йилларда иқтисодий ўсишни тиклаш ва иқтисодиёт тармоқлари ҳамда соҳаларида тизимли таркибий ислоҳотларни давом эттириш чора-тадбирлари тўғрисида»ги қарори қабул қилинди. Ушбу қарор билан тасдиқланган “2020-2021 йилларда иқтисодиётда таркибий ислоҳотларни тиклаш ва давом эттириш юзасидан чора-тадбирларни амалга ошириш бўйича «Йўл харитаси»да камбағалликни қисқартириш, аҳоли бандлигини ва даромадларини ошириш, аҳолининг эҳтиёжманд қатламларига имтиёзлар бериш тамойиллари белгилаб берилди.\nЙўл харитасининг 39-бандида халқаро тажриба асосида камбағалликни баҳолаш мезонлари ва уни аниқлаш усулларини ўз ичига олган методологияни ишлаб чиқиш жорий йилнинг октябрь ойида, 40-бандида камбағалликни баҳолаш мезонлари ва уни аниқлаш усулларини ўз ичига олган методологияни ишлаб чиқиш ва амалга оширишда халқаро тажрибага асосланиб, Фарғона вилоятининг Тошлоқ тумани мисолида таҳлил этиш кўрсатиб ўтилди. 41-бандида ишлаб чиқилган методология доирасида Республиканинг 5 та ҳудуди (Тошкент шаҳри, Фарғона, Тошкент, Қашқадарё ва Сирдарё вилоятлари) мисолида апробация ўтказиш масалалари киритилди.\nАлбатта, биз ушбу ҳужжатни жуда муҳим, деб ҳисоблаймиз. Чунки, бу орқали камбағалликни баҳолаш мезонлари ва уни аниқлаш усуллари ишлаб чиқилади. Бу эса бевосита партия электорати манфаатларига хизмат қилади.\nҚайд этиш жоизки, тадбиркорлик яхши ривожланган ва аҳоли зич жойлашган ҳудудлар атрофида қишлоқ хўжалигига мўлжалланмаган ва бўш турган ер майдонларида кичик саноат зоналари ташкил этилиши, фойдаланишдан чиқиб кетган ерларни камбағал аҳолига ажратиб бериш, зарур жойларда артезиан ва қудуқлар қазиш бўйича топшириқ берилган эди, лекин минг афсуски, ҳалигача кўп жойларда ишлар олдинга силжимаяпти.\nАҳолини тадбиркорликка ўргатиш, касбий малакасини ошириш орқали камбағалликни камайтириш энг асосий масала ҳисобланади. Масалан, Жиззах вилоятида бугунги кунда 295 та маҳалла бор. Оилалар сони 306 456 тани ташкил этади. Меҳнатга лаёқатли аҳоли 768,5 минг нафар, ишсизлар эса 57,5 минг нафардан иборат. Вилоятда «Темир дафтари»да эҳтиёжманд 16 746 та оила киритилган. Бандликни таъминлаш орқали даромад манбаига эга бўлган 5 975 та (36 фоиз) оила халқ депутатлари шаҳар ва туманлар Кенгашлари қарорлари асосида эҳтиёжманд оилалар рўйхатидан чиқарилган.\nЭҳтиёжманд оилалар яшаш манзиллари бўйича сектор ишчи гуруҳлари аъзолари томонидан жойларга чиқиб ўрганилгандан кейин «темир дафтар»га киритилиши белгиланган. Лекин аниқланган реал ҳолатларда секторлар ишчи гуруҳлари аъзолари фаолият юритмасдан, маҳалла фуқаролар йиғинларининг тавсиялари, улар томонидан берилган маълумотлар асосида сектор аъзолари, котиблари томонидан «темир дафтар»ларга киритилаётганлиги маълум бўлмоқда.\nКўп ҳудудда аҳоли вакиллари ўртасида эътирозли, норозичилик ҳолатлари учраб турибди. Ҳатто Олий Мажлис Қонунчилик палатасига ҳам фуқаролар томонидан кўп мурожаатлар бўляпти. Ҳақиқатдан ҳам, айрим ҳолларда оилавий шароити ўта оғир, ижтимоий ҳимояга муҳтож, 1-2 нафар ногиронлиги бор шахслар яшайдиган ёки боқувчиси йўқ оилалар ҳам «темир дафтар»ларга киритилмай қолиб кетмоқда. Сектор раҳбарлари томонидан эҳтиёжманд оилалар сонини яшириш ҳолатлари тез-тез кузатилмоқда. Гап нимадалиги ҳам ойдинлашяпти. Эҳтиёжманд оилаларни рўйхатга олиш кейинчалик уларнинг доимий даромад манбаини яратиш вазифасини юклаши сабабли ҳам рўйхатга олинмаётган экан. Ана холос…\nКамбағалликни камайтириш, аҳоли даромадини ошириш, бандлигини таъминлаш давлат сиёсати даражасидаги масала. Масъулиятдан қочиш, ўз вазифасига совуққонлик билан қараш бу жамиятнинг эртанги фаровон ҳаётига болта уриш дегани эмасми? Ҳимояга муҳтож оилаларни яшириб нимага эришмоқчимиз?..\nАҳолининг камбағал қатлами бандлигини таъминлашда ҳам бир қатор муаммолар юзага келмоқда. Масалан, кредит олмоқчи бўлган оилага «Ҳар бир оила тадбиркор» Давлат дастури доирасида берилаётган кредитлар фоизи юқорилик қиляпти. Буни очиқ тан олиш керак. Кўп фуқаролар шу масалада ҳам эътироз билдиряпти.\nЖиззах вилоятида йил якунига қадар 27 359 та янги ва жамоатчилик асосидаги иш ўринларини яратиш ҳисобига ишсиз ва «темир дафтар»га киритилган меҳнатга лаёқатли фуқароларни иш билан таъминлаш режалаштирилган. Чора-тадбир ишлаб чиқиш, иш ўрни яратилишини қоғозда режалаштириш билан масала ҳал бўлмайди. Ҳамма гап унинг ижросига жиддий киришиш, юклатилган вазифани сидқидилдан бажаришда. Мутасаддилар шу ҳақида жиддийроқ ўйлаб кўрса, мақсадга мувофиқ бўлади, албатта. Қачонки, жойларда реал вазиятга ҳаққоний баҳо бериб, уни ҳал қилиш чораларини кўрсак, шунда аниқ натижага эришилади. Акс ҳолда, кутилган ўзгариш бўлмайди, муаммолар ўз ҳолича қолаверади.\nЎзХДП фракцияси аъзоси,\nБМТ дунё миллиардерларидан ёрдам сўради\nРизқлари Аллоҳнинг зиммасида\nХуфтон намозини ўқиб, аёлининг олдига кирди. Фарзандлари ухлаб қолган эди. …\nИслом никоҳни ёмон кўрмайди. Оила қуриш Исломда жуда савобли иш. …\nМасжидга саёҳат таассуротлари\nГерманияда болаларнинг дунё қарашини кенгайтириш мақсадида масжидга экскурсияга олиб боришди …\nПайғамбаримиз соллаллоҳу алайҳи ва салламнинг рамазон ойи ҳақидаги хутбалари\nАллоҳ таоло бундай марҳамат қилади: “Рамазон ойики, унда одамларга ҳидоят ҳамда ҳидояту …\nСўнгги кунларда саҳарликка кўп овқат ейиш шарт эмас, сув, бир …\nСаҳарлик – баракадир. Абдуллоҳ ибн Ҳорис розияллоҳу анҳудан ривоят қилинади: “Расулуллоҳ соллаллоҳу алайҳи …\nНАМОЗДА ҚЎЛ БОҒЛАШ КЎРИНИШИ\nБисмилаҳир Роҳманир Роҳим. Ҳанафий мазҳабимизга кўра намозда турган киши қўлларини бир-бирига боғлаб, киндик остига қўяди. Бу ҳақда бир қанча ривоятлар мавжуд бўлиб, қуйида улардан баъзиларини келтирамиз.\nعن وائل بن حجر رضى الله عنه قال “رأيت النبى صلى الله عليه وسلم وضع يمينه على شماله فى الصلاة تحت السرة” اخرجه الإمام ابن ابى شيبة. رجاله ثقات.\nяъни: Воил ибн Ҳужр разияллоҳу анҳудан, у зот оталаридан ривоят қилинади, у зот айтадилар: “Мен Расулуллоҳни саллаллоҳу алайҳи васаллам намозда ўнг қўлларини чап қўллари устига киндик остига қўйганларини кўрдим”, (Имом Ибн Абу Шайба ривояти). “Эълоус сунан” китобида бу ҳадиснинг ровийлари ишончлидир дейилган. Яна бир ривоятда шундай келади:\nعن ابى وائل رضى الله عنه قال: قال ابو هريرة رضى الله عنه: “اخذ الاكف على الاكف فى الصلاة تحت السرة” (رواه الإمام ابو داود).\nяъни: Абу Воил разияллоҳу анҳудан ривоят қилинади, Абу Ҳурайра разияллоҳу анҳу айтдилар: “Намозда кафтнинг устига кафтни қўйиб, киндик остида ушланади” (Имом Абу Довуд ривояти).\nАллома Зафар Аҳмад Усмоний мана шу ривоятни келтириб, шундай деганлар: “Муҳаммад ибн Сирин Абу Ҳурайра разияллоҳу анҳудан ҳадис ривоят қилганларида, у зотдан “Бу Расулуллоҳ саллаллоҳу алайҳи васалламданми?” деб сўрашган. Шунда Ибн Сирин раҳматуллоҳи алайҳ: “Абу Ҳурайра разияллоҳу анҳунинг ҳар бир ҳадиси Расулуллоҳ саллаллоҳу алайҳи васалламдандир”,- деб жавоб берганлар. Демак, бундан Абу Ҳурайра разияллоҳу анҳунинг ҳар бир ҳадиси марфуъ (Расулуллоҳдан келган) эканлиги келиб чиқади. Шундай қилиб, намозда қўлларни киндик остига қўйиш суннат эканлиги собит бўлган”.\nعن ابى جحيفة ان عليا رضى الله عنه قال: “السنة وضع الكف على الكف فى الصلاة تحت السرة”. (رواه الإمام ابو داود)\nяъни: Абу Жуҳайфа разияллоҳу анҳудан ривоят қилинади, Али разияллоҳу анҳу айтдилар: “Намозда қўлни қўлнинг устига қўйиб, киндик остига тушириш – суннатдир” (Имом Абу Довуд ривояти).\nБу ҳадис Имом Аҳмаднинг “Муснад”ида ҳам келтирилган. Ҳофиз ибн Ҳажар ўзининг “Тажриду завоиди муснад ал-Баззор” асарида: “Агар ҳадис “Муснади Аҳмад”да келса, бошқа Муснадларга ҳожат йўқ”, деган. Шундай қилиб, ушбу ҳадис ҳасан даражасидан тушмайди. (“Эълоус сунан” китоби).\nНамозда қўлни киндик остига қўйиш ҳақида барча фиқҳий китобларимизда маълумотлар мавжуд. Жумладан, “Мухтасар ул-Виқоя” китобида шундай дейилган:\nيضع يمينه على شماله تحت سرّته\nяъни: “(Намоз ўқувчи) ўнг қўлини чап қўлининг устига қилиб, киндик остига қўяди”.\nНамозда қўлни киндик остида тутишнинг баъзи афзалликлари ҳақида “Музмарот” китобидан бундай дейилган:\nلانه اقرب الى التواضع وابلغ الى الخشوع والى ستر العورة واحفظ للازار عن السقوط\nяъни: “Қўлни киндик остида тутиш – камтарликка яқинроқдир, хушуъ ва аврат аъзоларини ёпилишига олиб борувчироқдир, изорни тушиб кетишдан сақлагувчироқдир”.\nДемак, намозда қўлни қаерда тутиш ҳолати ҳақидаги ҳадисларни мувофиқлаштириш керак бўлади. Уни эса фақат ижтиҳод қилишга қодир уламоларимиз аниқлаб берадилар. Ҳанафий мазҳабимиз мужтаҳидлари юқоридаги ҳадисларга асосланиб, эркаклар қўлларини киндик остида тутадилар дейишган. Қолаверса ушбу ҳолат эркакларда таъзим ва хушуъга яқинроқдир. Валлоҳу аълам.


Жажжи спортчи – Сурхон тонги\nБош саҳифа / Спорт / Жажжи спортчи\nСентябр 25, 2018\tСпорт Изоҳ қолдириш 342 Кўрилди\nДенов туман “Чуқурқишлоқ” маҳалласида яшовчи Ҳусан Тиловов беш ёшидан бери спортнинг каратэ тури билан шуғулланиб келади. У ҳозир етти ёшда.\nАммо шу икки йил ичида жажжи спортчи бир нечта ютуқларни қўлга киритиб улгурган. У Самарқанд вилоятида ўтказилган “Амир Темур кубоги” мусобақасида 22 килограмм вазнда, Тошкент шаҳридаги клублар ўртасидаги биринчиликда ҳамда Термиз шаҳрида 6 ёшлилар ўртасидаги якка кумитэ баҳсларида фахрли ўринларни қўлга киритган. Ҳусан бу йил тумандаги 92-умумтаълим мактабининг биринчи синфига қабул қилинди. Аммо дарслари тугади дегунча, онасини машғулотга олиб боринг, деб қистайверади.\n— Спорт мени соғлом қилади, — дейди Ҳусан Тиловов. — Тенгдошларим ҳам менга ҳавас қилишади. Мен эса катта спортчиларга, айниқса, уларнинг чемпион бўлганда Ўзбекистон байроғини баланд кўтаришганига ҳавас қиламан. Ҳали мен ҳам улардек чемпион бўламан.\nОлдинги Немис магистранти ТерДУда\nКейинги Математикани ўқитишда янги технологиялар\nФеврал 13, 2018\t5,897\nМарт 9, 2018\t2,441\nҲам ўқиш, ҳам меҳнат


Энергетиклар: уларнинг зарари борми? - Darakchi\nЭнергетиклар: уларнинг зарари борми?\nСАВОЛ-ЖАВОБ 21.02.2017, 14:26\nБугун ёшлар орасида турли энергетик ичимликлар урфга кирган. Уларнинг инсон саломатлиги учун зарари йўқми?\nМархабо Кенжаева, Тошкент ш.\nҚамариддин БОҚИЕВ, Ўзбекистон Республикаси Соғлиқни сақлаш вазирлигининг Давлат санитария-эпидемиология назорати маркази мутахассиси:\n— Энергетик ичимликларнинг ҳаддан ортиқ истеъмоли киши саломатлиги учун салбий таъсир қилиши, шубҳасиз.\nБиринчидан, бу турдаги ичимликларни бир кунда кўпи билан икки банка истеъмол қилиш мумкин холос. Меъёрдан зиёди артериал босимни ошириб, қондаги шакарнинг ортишига олиб келади. Юрак-қон томир, гипертония сингари хасталиклари бор кишилар энергетикларни умуман ичмаганлари маъқул.\nИккинчидан, энергетиклардаги витаминлар организмимиз учун зарур бўлган мультивитамин комплекснинг ўрнини боса олмайди. Қолаверса, энерготоник кишига қувват бермайди, аксинча организмнинг ички резерви ишлатилишини фаоллаштиради. Натижада, киши ичимлик таъсири ўтгач чарчоқ, уйқусизлик, асабийлик ва тушкунлик каби ҳолатлар пайдо бўлади. Кўпгина қувват берувчи ичимликларда учрайдиган В витамини кўплиги туфайли истеъмолчида вақт ўтиши билан юракнинг тез уриши, бўғинларда увишиш каби ҳолатлар пайдо бўлиши мумкин.\nУчинчидан, энергетикдаги кофеин кишини ўзига ўргатиб қўйиши, оқибатда асаб тизими касалликларини келтириб чиқариши билан ҳам хавфли. Қувват берувчи ичимликнинг таъсири 3-5 соат давомида сақланиб, кейин организм дам олиши шарт. Жумладан, спорт билан шуғулланувчиларнинг машғулотлардан сўнг, одатда, сийдик ҳайдаш хусусиятига эга энергетик истеъмол қилиши мумкин эмас.\nТўртинчидан, энерготоникларнинг меъёридан ортиқ истеъмоли организмда тахикардия, психомотор қўзғалиш, асабийлик ва тушкунлик кабиларнинг сурункали тус олишига сабаб бўлиши мумкин.


"Андижон худудий электр тармоклари корхонаси" акциядорлик жамияти шаклида тузилган булиб, Андижон вилояти халк хужалиги ва ахоли истеъмолчиларини электр энергияси билан таъминлаш асосий вазифаси хисобланади. Акциядорлик жамияти таркибига 26 та булим ва хизмат, 22 та туман ва шахар электр таъминоти корхоналари хамда 1 та маъсулияти чекланган жамият киради.\n"Андижон худудий электр тармоклари корхонаси" АЖ электр энергиясини "Узбекэнерго" ДАК нинг "Энергосотиш" филиалидан сотиб олувчи, истеъмолчиларга таксимловчи ва етказиб берувчи вилоятда ягона монопол корхонадир. Вилоят истеъмолчилари томонидан электр энергияга тобора ортаётган эхтиёжни кондириш учун хар йили янги тармоклари ва трансформатор пунктлари курилмокда. Хар йили уртача 2,25 млрд кВт соат электр энергияни истеъмолчиларга етказиб беради.\n"Андижон худудий электр тармоклари корхонаси" АЖ электр тармокларининг узунлиги 14098.455 минг км.дан зиёд булиб, бу эса вилоятдаги истеъмолчиларни марказлаштирилган электр таъминоти худудига камраб олиш имкониятига эга. Вилоятимизда хозирга кунда 115 та юкори кучланишли подстанциялар, 14 минг кмдан зиёд электр узатувчи тармоклар, 6000 дан ортикрок трансформатор пунктлари мавжуд булиб улар ёрдамида 540074 та истеъмолчилар, жумладан 14899 та юридик истеъмолчилари электр энергияси билан таъминланмокда. Мавжуд электр хужалигида жамиятнинг 22 та туман ва шахар электр таъминоти корхоналари, бир катор булим хамда хизматлар булиб, уларда 2735 нафар ишчи, мухандис-техник ходимлар хизмат килмокда.\nЖамиятимиз ишчи-ходимлари иктисодиёт тармокларини барча жабхаларни ва ахолини электр энергияси билан бир маромда таъминлаш йулида бор куч гайратларини сарфламокдалар. Истеъмолчиларга хизмат курсатиш маданиятини юкори даражага кутариш, мехнат унумдорлигини кескин ошириш ва энг асосийси фойдаланилган электр энергияси учун хисоб-китоб килиш механизмини тубдан узгартириш максадида 14899 та юридик, 525175 та маиший истеъмолчиларнинг хисоблагичлари мансублик чегарасига чикарилди. 1338 та куп каватли уйларга 36182 та замонавий электр хисоблагичлар билан жихозланган 1250 та махсус жавонлар урнатилди.\nЖамият томонидан Узбекистон Республикаси Вазирлар Махкамасининг 2009 йил 5 июндаги № 150-сонли "Электр энергиясини хисобга олиш ва назорат килиш тизимини такомиллаштиришга доир кушимча чора-тадбирлар тугрисида"ги карорининг ижросини таъминлаш буйича хам бир катор ишлар амалга оширилди. Хозирнинг узида АСКУЭ тизимига 26560 та маиший хамда юридик истеъмолчиларининг хисоблагичи уланиб, уларнинг электр энергияси истеъмолини масофадан туриб узлуксиз равишда назорат килиш имкониятига эга булинди. Андижон вилоятининг барча шахар ва туманлардаги маиший истеъмолчиларига жами булиб 43406 та олдиндан туловларни амалга оширадиган замонавий пластик картали хисоблагичлар урнатилди.\nЖамиятнинг жойлашган ери (почта манзили): Ўзбекистон Республикаси, Андижон шаҳри, А. Ҳайдаров кўчаси, 53 уй.\nЖамиятнинг электрон почта манзили: info@andijonhetk.uz\nЖамиятнинг расмий веб-сайти: andijonXETK.uz


Kutubxona - Shodmon Otabek. Chiroq (hikoya) / Kiril\nSiz shu sahifadasiz: Shodmon Otabek. Chiroq (hikoya) / Kiril\nМуаллиф Шодмон Отабек\nАсар номи Чироқ (ҳикоя)\n- Шодмон Отабек\nҲар гал қишлоққа борганимда мактаб ёнидан ўтаман. Қайтмас, бетакрор болалик хотиралари беихтиёр кўз олдимда жонланади.\nОнамнинг айтишича, шаҳарда юравериб, «дийдам қотиб кетган». Аммо қадрдон мактабимни кўрганимда ҳаяжонимни босолмайман. Қадамларим ўзимга итоат этмай, беихтиёр бўшашиб, секинлайман. Мактабга киргим келади. Аммо негадир кирмайман... киролмайман...\nБу гал қишлоққа оқшом чўкканида кириб бордим. Мактабга яқинлашганимда носқовоғини йўқотган бангидай каловланиб қолдим. Ниҳоят, ўша таниш бино ҳам ортда қолди. Шунда кўнглимда ғалати, кутилмаган бир истак уйғонди. Секин орқамга қайтдим. Мактаб ҳовлисида таниш қоровул чолга дуч келдим. Қуюқ саломлашдик. Ўғли билан синфдош эдик. Боёқиш қариб, сал букчайиб қолибди. У гулни ғунчалигида, мевани ғўрлигида узадиган болакайларни зириллатиб қувлайдиган кишига энди сира ўхшамасди.\nҚоровул бемаврид ташрифимдан сал ажабланганини дарров пайқадим. Мактабга кирмоқчилигимни айтганимда янада ҳайратланди:\n— Ичкарида ҳеч зоғ йўқ, ўғлим, — деди у юзимга қараб.\n— Менга шуниси керак, тоға, — дедим унга хотиржам боқиб. — Мен шундоқ бир... кираману чиқаман.\n— Қаерга кирмоқчисиз ўзи?\n— Ўнинчи «Б»га, ҳў-вв, ўзимиз ўқиган синф бор эди-ку?\nҚоровул индамай олдинга бошлади. Йўлак эшигини калит билан очгач, ўзи ташқарида қолди.\nИчкарига қадам қўйдиму таниш, қадрдон бир ҳисдан энтикиб кетдим. Димоғимга гўё мактаб ҳиди урилгандай бўлди. Мактаб ҳиди! Бундай ҳидни ҳеч қачон, ҳеч бир жойда туймаганман. Бу ҳид пол ва деворлар, парталардаги бўёқлар, оҳаклар ёки туваклардаги ранго-ранг гулларникимиди — билмайман. Сархуш бир кайфиятда ўнинчи «Б» ни қидираман. Эшиклардаги ёзувлар ўзгариб кетибди. Аммо мен янглишмай ўзим ўқиган синфни топдим. Ана, олдиндан учинчи қатор — дераза ёнидаги парта! Бу менинг жойим эди. Партага гавдам зўрға сиғди. Тирсакларимни «ёстиқча» қилиб, партага бош қўйдим. Назаримда, вақт ва макон тушунчаси бутунлай ўзгарган, мен ҳам гўёки болага айланиб қолгандекман. Орадан ўн беш йил эмас, ўн беш дақиқа ҳам ўтмаган. Фақат мен ширин бир туш кўрганману ҳозир қўнғироқ бўлса, қайта ҳушимга келаман.\nАтрофга қоронғулик чўка бошлади. Деразадан хонага хирагина шуъла тушиб турибди. Чироқни ёқсаммикин, деб ўйладим. Шунда «ярқ» этиб хаёлимда ўша узоқ йиллар муқаддам бўлиб ўтган чироқ воқеаси жонланди.\nЎшанда олтинчими, еттинчими синфда ўқирдим. Мактабда ўқиш икки сменада олиб борилар, биз тушдан кейин қатнардик. Кунлар бир тутам бўлган қиш-қировда охирги дарслар лампа чироқ ёруғида ўқитиларди. Кўпинча чироқ менинг ёнимдаги дераза токчасига қўйиларди. Мен география дарсини яхши кўрардим. Робинзон Крузо, Геклберри Фин саргузаштлари тушларимга кириб чиқар, хаёлан уларнинг саёҳатларида ҳамроҳ бўлардим. Муаллим ҳам назаримда қизиқувчанлигимга хайрихоҳдай эди. Дарс тугагач, кимда қандай савол бор, дейилиши билан ҳамма менга ўгирилар, муаллим ҳам жилмайиб кутиб турар эди. Чунки одатда саволни мен берар, баъзан дарсга алоқаси бўлмаган, аммо ўзимни қизиқтирган нарсаларни ҳам эринмай сўраб-суриштирар эдим. Мабодо қўнғироқдан кейин савол берсам, кўпчилик менга ўқрайиб қарар, «бас қил» дея биқинимга турткилашар эди. Бироқ муаллим ўтган дарсни сўроқлашга ҳозирлик кўраётганда савол берсам, бу синфдошларимга мойдек ёқиб тушарди. Чунки муаллим савол-жавобга чалғиб, вақт ўтганини пайқамай қолар, баъзан янги дарсни ўтишга зўрға улгурар эди.\nЎша куни муаллимнинг кўнгли нимадандир ғашроқ эди, дарсни ҳам у қадар иштиёқ билан ўтмади. Савол борми, деб сўрамагач, ноилож индамадим. Қўнғироқ бўлгач, ҳамма ғимирлаб қолди. Сумкалар очилиб ёпилди.\nСтолда турган глобусни ўқитувчилар хонасига одатда мен олиб бориб қўярдим. Сип-силлиқ, яшил-қўнғир глобус менга аллақандай сирли туюлар, тарвуздай келадиган юмалоқ бу шаклда қандай мўъжизалар, ҳикматлар яширинганини ўзимча тасаввур қилишга уринар эдим.\nХуллас, қўнғироқдан кейин глобусни қўлга олдим. Чироқни мўмин-қобил партадошим Асқар кўтарди. Синф эшиги тор эди. Муаллим эшикдан чиқиши билан «ур-сур» бошланди. Мен Асқарга йўл бердим. Бошқалар ҳам бир дақиқа ҳовуридан тушишди. Асқар энди остонага етганда орқадан яна «сур-сур» бошланди-ю, мен ўзимни тутолмай глобус билан бориб чироққа урилдим. Лампашиша чил-чил синди. Ҳамма тумтарақай қочиб қолди. Фақат Асқар иккимиз йўлакда серрайиб турардик. Шўрлик Асқарнинг тутқаноғи бор эди, ранги оқариб, қалтирай бошлади. Муаллим ҳам ҳали узоқлашмаган экан, дарров етиб келди.\n— Нима бўлди? Ким синдирди?\n— Глобус тегиб кетувди... Кейин... — дедим ерга қараб.\n— Сен кетавер, — деди муаллим Асқарга қараб. Ўзи глобусни қўлимдан оларкан, буюрди. — Чироқни кўтариб, орқамдан юр.\nСинган чироқни кўтариб, муаллимга эргашдим. Мен айб иш содир бўлганини, бунинг учун кимдир жавоб бериши, жазоланиши лозимлигини билардим. Гарчи можарога дахлдор бўлсам-да, ўзимни гуноҳкор ҳисобламасдим. Тўғри-да! Ахир, чироқни ҳеч ким жўрттага синдирмади-ку! Унда ким бунга жавоб беради?\nМуаллим мени тўппа-тўғри ўқитувчилар хонасига бошлаб кирди. Бурчакдаги катта чўян печкада саксовул ёнар, хонада керосин ва папирос ҳиди анқирди. Чироқни печка ёнидаги ёғоч курсига қўйдим. Охирги дарс эндигина тугаган, ўқитувчилар ҳали тарқалиб улгуришмаган эди.\nХонага директор кириб келди. Юрагим шув этиб, сесканиб кетдим. Мени бошлаб кирган муаллим ҳам негадир ўнғайсизланиб, бир зум тараддудда қолди. «Фалончини директор чақиртириб сўроқ қилибди», деган гаплар одатда мактабга тезда ёйилиб кетар, салгина орияти бор ўқувчига бу катта иснод эди.\nДиректор — ўрта ёшлардаги, ўрта бўйли, хушбичим, қорамағиз одам. Унинг кулганини сира эслолмайман. У одамга шунчаки, жўн қараганда ҳам гўёки аччиқ киноя, заҳарханда қилиб турганга ўхшарди. Унинг бировга самимий қараганини ҳеч эслолмайман. У доимо бир оҳангда, салмоқ билан, аллалаб гапирар, аллалаб жонни олар, мактабда ҳамма ундан қўрқарди. Фақат директор бўлгани учун эмас, албатта.\nМенинг бу ерда мунғайиб туришим муаллимларни ажаблантираётгани сезилиб турар, бундан баттар хижолат бўлар эдим. Чунки мен интизомли, яхши ўқийдиган ўқувчиман. Аммо директор мени кўриб, ажабланмади. Чамаси, директорнинг ҳар бир нарсада ўз ўлчови бор эди, пайти келганда буни алоҳида писанда қилгиси келарди.\n— Ҳмм?! — деди директор мени кўргач, салмоқ билан томоқ қириб.\n«Бошланди!» — даҳшат билан ўйладим. Тирноғимнинг учигача музлаб кетди. Чунки шу биргина «ҳмм?!»да ҳам сўроқ, ҳам таҳдид, ҳам мазах бор эди ва бу сўзни ҳеч ким у кишидай оҳангда айтолмасди.\n— Shu... deng, domla, lampashisha sinib qopti, — deya izoh bera boshladi geografiya muallimi. Direktor shu bir ogʻiz gapdan oʻzicha hamma narsani tushundi.\n— Шунақа денг. Қизиқ, лампашиша ўз-ўзидан синиб қолаверса... жуда қизиқ.\n— Ўз-ўзидан синмаган, домла, — дея муаллим мумкин қадар директорнинг жаҳлини чиқармасликка урингандай мулойимлашди. — Булар дарс тугагач, эшикдан чиқишаётиб ... бола-да энди ...\n— Болами шулар? Шулар-а? Турган-битгани бало-ку! Бола эмиш. Биз булардақа вақтимизда катта бир оилани тебратардик. Бошланғич таълимдан кейин ўқиш учун шаҳарга қатнаганмиз, тўрвахалтани елкага оси-иб, қирқ чақиримлаб пиёда юриб. Емишимизнинг тайини йўқ, устимиз юпун.\nДиректор айтгандай, «бало»манми ёки боламанми, ҳар қалай, бутунлай фаросатсиз эмасдим. Бу гаплар менга аталган айбноманинг дебочаси эди. Аммо минг бош қотирсам ҳам бу заҳар-зуғумларнинг синган чироққа, менга қанчалик алоқаси борлигига ақлим етмасди.\n— Хўш, чироқни нега синдирдинг? — дея директор кўзимга тикилиб, исканжага олди.\n— Мен синдирганим йўқ, — деганча нажот қидириб, атрофга илинж билан жовдирадим. Мени ҳеч ким ҳимоя қилмади. Қайтанга, ўқитувчилар текин томошадан мамнундай, можарога қизиқсиниб қарашар, гоҳо киноя билан луқма ташлаб қўйишарди.\n— Бўлмаса, ким синдирди? Айт? Индамайсан, демак, сен синдиргансан. Биласанми, сенларнинг бир йиллик ўқишинг давлатга қанчага тушади?\nДиректорнинг фақат оғзи, жағи, лунжи қимирлар, аммо овозини эшитмасдим. Баъзан у чарчабми ёки раҳми келибми, мени сал ўз ҳолимга қўйиб, бошқалар билан андармон бўларди. Аммо мен яхши ўргатилган аскардай, бурчакда қимирламай туришга мажбур эдим. Фақат йиғлаб юбормаслик учун худодан сабру тоқат тилаб, илтижо қилардим.\nБир маҳал хонага мактабда ўқитувчи бўлиб ишлайдиган тоғам кириб келди. Азбаройи суюниб кетганимдан тилим айланмай қолди. Тоғам! Мана, у ҳозир директор билан бир оғиз гаплашади-ю, мени бу ердан олиб чиқиб кетади. Ахир, у тоғам-ку!\nТоғам мени кўриб, олдимга келди. Лабимни қаттиқ тишлаб олгандим. Томоғимдаги тошдай қаттиқ нарса ачиштира бошлади. География муаллими тоғамга шивирлаб, воқеани баён қилди. Шунда тоғам «е-ҳа» деди-ю, менга бир қараб, нари кетди.\nАжабо, ҳамма менга қарши тил бириктириб олганга ўхшарди. Айбим нима — билмайман. Барибир, чироқни мен синдирмадим-ку... Мен ҳушимни бир жойга тўплаб, соғлом, холис фикр юритишга уриндим.\nEҳтимол, лампашиша ростдан ҳам топилмайдиган, тақчил матоҳдир. Директор ҳам ҳар куни биттадан лампашиша синаверса, охири ўқувчилар қоронғуда билим ололмай қолишидан хавотирланаётгандир. Ундай бўлса, лампашишани ўрнига тиклаб қўйиш керак. Шу тобда янгисини топиш қийин, аммо пулини... Шошма, чўнтагимда онам укамга печене сотиб олиш учун берган озроқ пул бор эди шекилли. Рост, мана, турибди.\nМен чўнтагимдаги бор тангаларни чангаллаганча, санамай чироқ ёнига тўкиб, бирдан ташқарига отилдим. Кўчага чиққач, ўзимни тутолмай, йиғлаб юбордим. Елкамдан тоғ ағдарилганига, озод бўлганимга суюндим чоғи. Аммо чучварани хом санаган эканман. Орқамдан ҳаллослаб география муаллими етиб келиб, директор йўқлаётганини айтди. Ўлим ҳукми бекор қилиниб, яна қайта ҳукм ўқилганда маҳбус қандай аҳволга тушса, мен ҳам гўё шундай ҳолга тушдим. Гарчи таажжубланадиган ҳолатда бўлмасам-да, директорнинг мақсадини тушунолмай гаранг эдим. Ахир, чироқнинг пулини тўладим-ку, яна нима керак унга, дея ўзимча ич-этимни ердим. Шу тобда биров жаҳаннамга юр деса ҳам қайтмасдим. Аммо директорга қайта рўбарў бўлиш баридан оғир, баридан даҳшатли эди. На чора, бормай иложим қанча?\n— Э-ҳа, келсинлар бойвачча, — деди директор остонадан ўтмасимданоқ. — Хайр-маъзурниям насия қилиб-а?! Пуллари кўпайиб қолдими? — Директор бирдан гап оҳангини ўзгартириб, кесиб-кесиб гапира бошлади. — Мактаб сенинг пулингга зор қолгани йўқ, билдингми? Сен олдин бурнингни артиб ол, тузукми?!\nАксига олиб, худди шу дақиқада бурнимни тортаётгандим. Дарров ўзимни босдим. Аммо ичдан келаётган оғир хўрсиниқни босиш қийин эди. Шунинг учун ҳам беихтиёр «ҳиқ-ҳиқ» деб турдим.\n— Яна ҳиқиллаб, бизни қўрқитмоқчи бўлади-я. Э, сендақа муғомбирларнинг кўпини кўрганмиз. Омон бўлсак, яна кўрамиз.\nМен шунча кўргилик камлик қилгандай, «бойваччалик қилиб» баттар қовун туширганимни, кўпчилик олдида қаттиқ ўсал бўлганимни аччиқ алам билан кўнглимдан ўтказдим.\nДиректорнинг ҳар бир гапи қулоғимдан кириб, юрагимга қўрғошиндек ўрнашиб қолди. Фақат бир нарсани ҳамон тушунолмайман: нега ўшанда директор менга шу қадар шафқатсизлик қилди? Бу шунчаки ҳазилмиди ёки қаттиққўл тарбия усулимиди — билмайман. Назаримда, кўнглимда ўчмас доғ каби нохуш из қолдирган ўша воқеа оддий, жайдари мантиқ доирасига сиғмасди.\n...Йўлакдан кимдир юриб келиб, эшик олдида тўхтади. Бошимни кўтарганимда синф қоп-қоронғи эди. Секин эшик очилиб, қоровул чолнинг бўғиқ овози эшитилди:\n— Мизғиб қолмадингизми, ўғлим, олисдан чарчаб келгансиз?\n— Хаёл сал элитибди, отахон, — дедим ўрнимдан турарканман.\n— Мактаб ҳам табаррук жой, — деди қоровул. — Ҳаммаям сизга ўхшаб кўзи очилган жойни эслайвермайди.\nҚоровул билан хайрлашиб, тупроқли кўчадан уйга жўнадим.\nМактаб... кўз очилган жой... Топиб айтди чол.\nEҳтимол, ўшанда чироқнинг сингани ҳам яхши бўлгандир...\n"http://www.kutubxona.com/wiki/index.php?title=Shodmon_Otabek._Chiroq_(hikoya)_/_Kiril&oldid=13887" dan olindi


Хосила: Сахнада тўйим бўлади! - 17 Апреля 2014 - Sayyod.com\nХосила: Сахнада тўйим бўлади! Suhbat | Intervyu | Reportaj\nМатн ўқишга тоби йўқлар учун видео тарзида:\nВидеони мобил турини кўчирмоқ 19мб\nСайт жамоаси билан биргаликда Хосила Рахимованинг уйига кириб келдик. Киришда бизни Хосила Рахимова ва уларнинг маъмурлари Ёдгор кутиб олишди ва ховлидаги Ўтовга олиб киришди. Ховлида қад ростлаган ўтов атрофи қадимий ва тарихий нарсалар билан безалган. Аввалига ўтов ичида бироз сухбатлашдик.\nХосила Рахимова: Бу ўтов Кигиз , емгир ёғса шимиб олиб, оғир бўлиб қолади, шундай бўлиб битта ўтовим ағанаб кетди. Кейин иккинчи ўтовни олиб келтирдим. Ташқаридан кўрган бўлсангиз атрофини темир каркас билан ушлатиб, махкам қилиб қўйганмиз.\nSayyod: Ўзи бу ўтовни нима учун бу ерда қурдиргансиз, сиз адашмасам Сурхондарёликсиз, у ерда ўтовда ростдан хам яшаганмисиз ёки оддий участка уйларда яшаганмисиз?\nХосила Рахимова: Йўқ, оддий участка уйларда яшаганмиз, ўтовда олдин яшашган, ота буваларим яшашган. Хозир яшашмайди, фақатгина чўпонлар далаларда яшашади.\nSayyod: Демак, умрингизда биринчи маротаба Тошкентга келиб бу ўтовни қурганингизда киргансиз, тўғрими?\nХосила Рахимова: Йўқ, олдин хам кирганман, момомларнинг уйларида бўлган, ёшлигимизда ўтовларда ўйнаб юрардик, танчаларда ўтирар эдик.\nSayyod: Ха, демак, бу шунчаки эмас, ўзингиз ҳис қилганингиз бўйича, ўша хиссиётлар билан боғлиқ..\nХосила Рахимова: Ха шундай. Эшикдан кирганингизда чориғ илиб қўйишадику, кўпчилик уйларда бор. Хар кирганида пешонасига урилиб туриб, ўтмиши унутилмас экан-да, худди шу маънода бу нарсалар хам.\nSayyod: Ўзи, сизнинг келиб чиқишингиз қандай? Оилавий шароитингиз қандай эди бу машхурликка эришгунингизга қадар?\nХосила Рахимова: Бизнинг оила зиёли оила бўлган. Ўзига тўқ, шифокорлар оиласида ўсганман. Дадамиз рахматли, хар тарафлама етук инсон бўлганлар, шу сабабли хам мени санъат йўлига олиб кирганлар.\nКатта опам дадамнинг изларидан кетиб шифокор бўлганлар, иккинчи опам эса, хозирда менинг продюсеримлар, улар қиз бола бўлсалар хам жисмоний тарбия йўналишида ўқидилар, спорт сохасидан кетдилар, мен санъатдаман.\nSayyod: Битта сиз санъат сохасидасизми?\nХосила Рахимова: Мен ва укам Абдуманнон хам санъат йўлини танлади\nSayyod: Сизгача оилангизда санъаткорлар бўлганми? Умуман бошқа касблар экан, шифокорлар оиласида санъаткор бўлиши, умуман бошқа бошқа сохаларку булар.\nХосила Рахимова: Менинг аждодларим орасида кўплар ўзига тўқ бўлишган, у вақтларда қишлоқда махаллада бойларнинг аёллари кайвони бўлган экан, тўй хашамларда, келин саломларда бошчилик қилишган. Уларнинг гапи гап бўлган эканда одамлар учун. Кайвони аёл дейишган экан. Масалан, катта катта тадбирлар бўладими, тўй хашамларми бошқарувчи бўлишган. Келин келса саломни қилдиришган ва шундай ишлар.. шундай кайвони аёллар бўлишган экан, уларни ортидан бой буванинг аёллари деб қайтаришган, айтганини қилишган, тинглаган гапларини. Момоларимиз доиралар чалиб, келин саломлар айтиб, тўйларда хам қатнашадиган кайвони аёл бўлганлар. Лекин бунақа хонанда, санъаткор даражасида бўлмаганлар. Хаваскордек гап бўлган.\nSayyod: Шифокорлар оиласидан бўлиб, медицинадан хабардор бўлмаслик қийин масала. Қандай оилада тарбия кўрсангиз шу оиладаги мухитдан таълим олмасангиз хам, биласиз барибир. Сизда хам шундайми? Ўзингиз учун медицинадан билим олганмисиз?\nХосила Рахимова: Қизиқ савол бўлди. Қишлоқдаги тиббиёт пунктида дадам врач, онам эса хамшира бўлиб ишлаганлар. Бу гаплар бундан 40 йил олдинги гаплар, у пайтлар докторлар етарли бўлмаган. Кечасию кундузи беморлар эшигимизни тақиллатиб келаверишарди. Шу сабаб дадамлар биринчи ёрдам беришга доим тайёр турар эдилар. У пайтда бизлар барибир уларга ёрдам берардик хамшира сифатида, кўрганмиз. Истмалаб келарди кўплар, то биринчи ёрдамларни бериб ёрдам бермагунларигача биз ёнларида бўлардик. Кўп беморларни кўрганмиз. Шунинг учун биринчи ёрдам беришларни тушунаман мен хам. Уйдагилар хам тушунишади.\n( Сухбатни уйни ичида давом эттириш учун хамма Хосила Рахимованинг ховлисида жойлашган Ўтовдан уй ичига кириб кетишади. Орада фотосессия хам амалга оширилди ва Sayyod яна саволларини бериб ўтди)\nSayyod: Бу ердаги нарсаларнинг хаммасини ўзингиз сотиб олганмисиз ёки мерос қолган нарсаларми (ўтов ичидаги илиниб турган чопон, гиламчалар ва ўтов деворларида илиниб турган бошқа нарсаларга ишора қилиб)\nХосила Рахимова: Бу ердаги нарсаларнинг кўпгинаси оиламиздагилардан қолган, бошқа қариндошларда хам бор, улардан хам сўраб сўраб тўплаганман.\nЁдгор (Маъмур): Олиб қўйганман деб қўя қолинг (кулади)\nСухбатни уй ичидаги мехмонхонада давомладик. Залга Ҳосила Раҳимова Сурхондарёнинг миллий киймида кириб келдилар.\nSayyod: ўзи ростдан уйда шу кийимда юрасизми?\nҲосила Раҳимова: Йўқ, ўзи...билмадим, бу кийимда ҳам юравераман. Ҳозир ёдимга тушиб, шу кўйлагим ёқди. Меҳмон келса шу кийимда юраман. Лекин бошқа вақтларда шортикларда хам юраман (кулишади).\n(Ўтовдаги фотосессияни инобатга олган холда, фотографимиз тавсияси билан Хосила уй ичида бошқа либосда бўлиши учун либосини ўзгартириб чиқди.)\nSayyod: Сизни образингиздан келиб чиқиб “Торнадо аёл” деб бир ёзган эдим- . Шундай бўлгани билан, лекин мана, ҳаётда кўришиб-гаплашяпганимда бошқачароқ, аёллик латофатини йўқотмаган экансиз.\nҲосила Раҳимова: Сал соддароқ, ҳа.\nSayyod: Ҳа, соддароқ. Энди билмадим, ҳаётда шундаймилар ёки ҳозирми (кулишади)\nҲосила Раҳимова: Шундайман лекин кўпроқ.\nSayyod: А бу ўзингизнинг образингизми, уша ўзингиз айтган тоғлик қизни айтганингиздаги образми ёки сизнинг ички дунёингизми? Кўпчилик санъаткорлар айтадики, мен ўз ички дунёимни саҳнада намоён қила оламан, деб. Энди бу икки одамдек бўлади-да. Сизда қандай шу?\nҲосила Раҳимова: Мен ҳам шунга яқинроқ бўлсам керак, ички дунёим бўлса керак. Кейин қандайдур ўша образимда, масалан, ўша кастюмим ёки сочимнинг турмагида, тақинчоқларимда бошқача руҳиятга тушиб қоламан-да.\nSayyod: Сиз қўрқмайсизми, бора-бора келиб, энди образингизни жўшқин, бошқача деяпмизку, бора-бора ўзингизга (урғу билан), шахсан ўзингизга таъсир қилиб, дағаллашиб кетишдан қўрқмайсизми?\nҲосила Раҳимова: Йўқ, энди...дағаллашишдан...билмасам... Бир мунча образ ҳам инсон ҳаётида таъсир қилади, қайсидур маънода, масалан, ҳар доим саҳнада шу образда бўлганингиз учун ҳаётда ҳам таъсир қилади. Лекин уша образингизнинг тагида озми-кўпми ҳаётий феълингиз ҳам тааллуқли бўлади-да. Бўлмаса иккаласи бир-бирига таъсири бўлмаса ундай оригинал бўлиб чиқмайди-да образ. Томошабинга етарли бўлиб бормайди. Шунинг учун қандайдир бир-бирига узвий боғлиқлик бор. Масалан, биз кўзимиз билан илғамайдиган қандайдир бир руҳий ҳолатлар бор-да шу образимда. Ҳаётдан ҳам таъсирланиб шундай образни олганман. Нимадур қилишга, нимадур таъсир қилади-да.\nSayyod: “Бос, бос, қамчи бос...”, ёки кураш ҳақида сизни танимасдан, фақат шу эфирдан кузатадиган бўлсак, қандайдир, салобатингиз босиши мумкин-да. Ҳазиллашиб, а ҳозир қамчилаб туриб, савалаб кетса-я, деб. Мухлисларингиз ҳаётда бошқача экансиз, вахоланки эфирдан салобатингиз босади, қандайдир бир эркакшода, деганлар бўлганми?\nҲосила Раҳимова: Ҳа, ҳаётда жуда ҳам кўп бўлади бундай воқеа. Телевизорга қараганда ҳаётда бошқачароқ экансиз, дейишади. Экранда, менимча, яна ҳам баланд кўринаман, бўйингиз ҳам баланд, барваста аёл, деб ўйлар эдик, дейишади(кулиб), кейин менимча, ўша образимдан келиб чиқиб шундай деб айтишади.\nSayyod: Ҳеч хам латофатли аёл образини яратишни ўйламаганмисиз? Майин, қандайдур сокин қўшиқ билан, дейлик, қандайдир баҳорий образми ёки умуман бошқа бир қиёфада образни тажриба қилишни ўйлаб кўрмаганмисиз? Айнан аёллик нафосати билан дейлик.\nҲосила Раҳимова: Ўзимнинг яккахон концертларимда ундай образларим ҳам бор.\nSayyod: Кураш ҳақидаги қўшиқ айтгансиз...кўрган эдим-да шу клипингизни адашмасам...ўзингиз ҳаётда ҳам эркак кишилар орасида кураш тушганмисиз, ёки фақат клип учунми?\nҲосила Раҳимова: Йўқ, кураш тушганман.\nЁдгор (маъмур): Мен бир сирни айтаман, 10-синфгача кураги ерга тегмаган курашчи (деб Ҳосила Раҳимовага ишора қилди). Ўша “Кўпкари” қўшиғида ҳам, (Ҳосила Рахимовага қараб) бемалол айтиб кетишингиз мумкин, отни ўзлари минганлар. Ўша отнинг олди туёқларини кўтаришни ҳам унча-мунча эркаклар бажара олмайди, фақат чавандозлар қила олади, ана шу жараённи ҳам 3 кун суратга олиш жараёнида унамасдан ўзлари бажарганлар.\nSayyod: Оилада Сизми “лидер”?\nҲосила Раҳимова: (ўйланиб) йўўўқ.\nSayyod: Энди образингиз таъсир қиладими, деяпман-да, кураш ҳам тушсангиз агар...\nҲосила Раҳимова: Йўқ, умуман бунинг дахли йўқ. Оилага, умуман, ҳаётга дахли йўқ у образнинг.\nSayyod: Мен ўша клипингиздан кейин танқидий фикр билдирган эдим. Менинг фикрим бўйича, барибир кураш аёллик билан уйғунлашмаган нарса-да. Кураш ҳақида эркаклар айтса бошқа.\nҲосила Раҳимова: Спорт турику у. Энди насиб қилса, олимпиадага ҳам кураш ўзининг номи билан киритилса, у бизнинг миллий спортимиз-да. Бошқа спорт турлари бизнинг миллий спортимиз эмас.\nSayyod: Нега бошқа спорт турлари ҳақида айтмагансиз. Аёлларга хос бўлган спорт турлари ҳам борку.\nҲосила Раҳимова: Энди у ўзимизнинг миллий спорт туримиз бўлгани учун айтганман. Нима қиламан футбол ҳақида айтиб?\nSayyod: Йўқ, миллий спорт турларимизнинг ичида аёлларга хосроқ бўлгани йўқми?\nҲосила Раҳимова: Масалан, “Кўпкари” ҳам чавандозлик спортига киради, уни айтганман ва кураш ҳам, нима дейди, бутун дунёни ўзига қарата олган спорт тури-да бу. 128 та давлат эди ҳали ўша тан олиниб, спорт турига деб қабул қилинганига. Уша пайтда, энди ундан кейин яна қўшилган бўлса 130 тадан ошиб қолган. Бу фахрли ҳолат! Чунки Ўзбекистон миллий командасида ҳам кўп қизларимиз бор, шу спорт тури билан. Масалан, қанча спорт турлари билан қизлар қатнашиб, бутун мамлакатни дунёга спорт билан танитишга ҳаракат қилишяпти-да. Шу курашда ҳам бизнинг йигит-қизларимиз жонбозлик кўрсатиб, дунёга танитишади юртимизни, деган маънода айтганман.\nSayyod: Шу қўшиғингиз кураш ассоциациясида мадҳияга айланганмиди?\nҲосила Раҳимова: Курашдагиларга, ҳа.\nSayyod: Бизда охирги пайт “видео” ларнинг тарқалиши жуда ҳам урфга кирган. Қандайдур бир, санъаткорнинг шахсий ҳудуди қолмаяпгандек. Ҳозир ўзини кўчада қандай тутишга ҳам ҳайрон бўляпти, бошқа ҳам. Лекин бу сизга ҳам таъсир кўрсатди-да, масалан, уша Қашқадарёдамиди тош отилиши билан боғлиқ видео? Шу ҳақида батафсилроқ гапириб берсангиз. У ерда сизга тушунарли бўлган тарафлари ҳам бордир, лекин сизга танқидий фикрлар ҳам бўлди-да. Масалан, нима учун бировнинг тўйида, майли, тош отилдими, нимадур бўлди, а у бировнинг тўйи барибир. Қандайдур уша вазиятдан чиқиб кетиш керак эди. Тўйни тўхтатмаслиги керак эди, деган фикрлар ҳам бўлди.\nҲосила Раҳимова: Бу воқеа Китоб туманида бўлган. У ерда тўй тугатилгани билан, ўзи тўй охирлаб қолган эди-да. Тўйнинг охирида...2 ярим соатлик вақти ўтган эди, гаплашганимиз бўйича яна ярим соатлик жойи қолган эди. Шу...ўшани ҳисобга олганман...\nSayyod: Ростдан ҳам сизнинг кечикиб келганингиз сабаб бўлганми бунга?\nҲосила Раҳимова: Мен уларни огоҳлантирганман. Уша вақтларда даволанаяпган эдим. Иложи йўқ, десам ҳам унашмаган эди, келасиз деб. Лекин Абдуманноп борган ўз вақтида.\nSayyod: Абдуманноп ким?\nҲосила Раҳимова: Укам, ҳа...иккинчи ҳофиз эди у пайтда. Ҳозир алоҳида бўлиб чиқди. У ўз вақтида бориб ҳизмат қилган, мен эса муолажаларимдан кейин 2 ярим соат ўзим ҳизмат қилганман.\nSayyod: Шу тош отганни барибир билдингизми ким отганини? Тагига етдингизми? Тошмиди ўзи у, кесакмиди?\nҲосила Раҳимова: Менимча, кесак.\nSayyod: Сизга текканми?\nҲосила Раҳимова: Текканлиги учун тўйни тўхтаттирганман-да, ҳа.\nSayyod: Бош, елка? Айнан қаерингизга теккан?\nҲосила Раҳимова: Орқамга теккан, шекилли. (шу вақтда Ёдгор (маъмур) чап тараф елканинг орқа тарафини қўли билан кўрсатди). Ундан олдин раққосага ҳам қилиқ қилишганди. Мен огоҳлантирдим, ундай қилманглар, ҳеч бўлмаса, меҳмонлигимизни ҳурмат қилинг, деб. Шунча гапдан кейин ўзимга келиб теккани ошиб тушган.\nSayyod: Тўғри, ёқимсиз ҳолат. Нима билан тугаган шу воқеа?\nҲосила Раҳимова: Мен бир вақт туриб, кейин кетганман. Бошлаганимга 2 ярим соат бўлган эди, ўзи шартномамиз бўйича 3 соат бўлиши керак эди. Ярим соатли қолган жойига, бўпти, деб ҳизмат ҳаққимни ҳам олмай кетганман.\nСиз қишлоқнинг тўйларини кўрганмисиз?\nАёллар ерда ўтиради-да. Кейин йигитлар келиб аёлларнинг йўлини тўсиб олган. Аёллар йигитларга, қочинглар, биз ҳам кўрайлик деб шу мақсадда хотинлар отган. Кесакни отганда одам қарайди-ю, қочинглар, нарироқ туринглар, деб отишган эмиш... Шундай дейишди. У кейин менга тасодифий теккан ҳолатимуш... Уй эгалари келиб кечирим сўрашган эди. Энди майли, ўтиб кетди у уша пайтда...барибирга ҳам...шунча жойдан борасан... Энди улар, лўли миллатига мансуб халқ эди. Ҳар ҳолда, одам ажратмасдан, уша ерга бориб, тўйига қатнашиб, пастга тушиш керак бўлса тушиб, ҳаммаси билан гаплашиб... одам ажратадиган одатим йўқ-да мени...\nSayyod: Ўша ерда гапингиз ҳам бор эди: ” Тошкентлик ашулачингиз сизнинг ана у ерингизга тушадими?”- деган. Мана шу гап ҳам кўпчиликка таъсир қилган. Нимани айтмоқчи бўлгансиз шу ерда?\nҲосила Раҳимова: Масалан, биринчидан, унча-мунча келмайди ҳам-да у тўйга, бормайди у қишлоққа.\nSayyod: Чекка жой бўлгани учун-да?\nҲосила Раҳимова: Ҳа...\nЁдгор (маъмур): Лўлиларнинг маҳалласи.\nҲосила Раҳимова: (тасдиқ билан) лўлиларнинг маҳалласига бормайди ҳам. Иккинчидан, қандай тўйхонада бўлаяпган экан деб, унинг сатҳига, рейтингига тўғри келмайдиган тўйхоналар бўлса, тўйга бормаяпган санъаткорларни ҳам эшитганман. Шундай талаблари бор санъаткорлар, ундай чанг-тўзонга ҳамма ҳам боравермайди.\nSayyod: Танқид ҳақида гаплашяпганимизда , “Роксана” қўшиғида рус талаффузини назарда тутиб хам савол берсам\nҲосила Раҳимова: Талаффузим...100 фоиз русчани билишим керак эмаску. Менинг ўзбеклигимни, айнан Сурхандарёлик эканимни билдириб туриши керакку рус тилидаги ашула ҳам. Уни мен тоза рус тилида, сиз билганчалик, қилиб айтсам, унда менинг шевам, унинг тагида қолган миллийлигим қаерда қолади?\nSayyod: Шуни айтяпман-да, сиз қайси аудитория учун бу қўшиқни айтдингиз? Рус аудиториясигами, ёки бўлмаса...\nҲосила Раҳимова: Рус аудиторияси учун, масалан, мен битта қўшиқ билан бу аудиторияни ўзимга қаратаман, деган фикр бўлмаган. Лекин шу қўшиқда, агар Александр Македонский ҳақида ўқиган бўлсангиз, Ўрта Осиёни босиб олаяпган, Амударё соҳилларига келган вақтида, уша Амударё соҳиллари, Далварзин тепаликлари бизнинг Сурхандарё томонларига тўғри келади. Ана шундан, Равшана...Рухшона бизнинг ҳудудга тааллуқли қиз. Иккинчидан, Македонский келганда у билан бирга русий забонлар келади, славянлар келади. Улар славянлар келгандан кейин, (Sayyodга юзланиб) агар сиз ўқимаган бўлсангиз, Равшанани рус талаффузи билан “Роксана” дейишади. “Роксана” русча исм бўлганидан кейин мен нима учун рус тилида айтмаслигим керак?\nSayyod: Йўқ, сўзини эмас, у ерда айтиляпган матндан бошлаб нақоратигача айтяпман-да.\nҲосила Раҳимова: Йўқ, майли, бошқа сўзларини ҳам...масалан, эшитгансиз, рус тилида озарбайжанлар ҳам айтганку, миллий, ўзининг оҳангида рус тилида айтган, тўғрими? Аммо озарбайжанча оҳанги, урғуси турибди. Лекин қанчалар баҳо беришган.\nЭнди ўзбекларнинг рус тилида маромига етказиб қўшиқ айтиб қўйганлари бор. Лекин мен фольклорчи бўлиб туриб, озгина ўзбекча оҳанг билан рус тилида қўшиқ айтишимни ёмонликка йўймайман-да. Тўғриси, мен ўзим унчалик билмайман рус тилини. Балки шудур менинг хатоим, камчилигим. Лекин бу “Роксана” тарихий қўшиғини ёритиб беришимга халақит берадиган тараф эмас.\nSayyod: “Ҳай яра” деганиз нима бу?\nҲосила Раҳимова: “Ҳай яра” бу – бизнинг, бахшиларнинг қўшимчаси. Сиз бирданига бу нарсага чуқурлашиб кириб кетгансиз-да. Сал бошқача тарафдан қараш керак.\nSayyod: Йўқ, бу фақат менинг қарашим эмас. Агар фақат ўз фикримдан келиб чиқиб савол берадиган бўлсам, унда интервью олишимнинг ҳожати йўқ-да, телефон қилиб, гаплашиб қўявераман. Бу ерда ҳамманинг фикри бўлган. Наҳотки сизга ҳеч ким бу саволни бермади ва танқидни айтмади шу вақтгача?\nҲосила Раҳимова: Йўқ, менга айтишди, акцентингиз билиниб қолибди, деб. Энди ўзбекман, акцентим билинса нима қилибди, деганман-да.\nSayyod: Демак ғоянгиз шунақа бўлган, ўзингиз хоҳлагансиз шундай акцент билан айтишни.\nҲосила Раҳимова: Йўқ, энди рус тилини билмаслигимни ҳам айтяпманку. Рус тилини ҳам унча билмайман. Рус тилини билмаслигим ҳам барибир таъсир қилади-да.\nSayyod: Унда бу қўшиқни айтишингиздан мақсад нима бўлган?\nҲосила Раҳимова: Айтяпманку, умуман фольклор бизда шунақанги беқиёс, бахшичилик йўналишида. Масалан, Шомурод бахшини оладиган бўлсак, Сибирга отасининг орқасидан боради, “Бибигул” ни айтганманку, бўлган воқеа шу, шундай қилиб, Шомурод бахшининг отаси сургун бўлиб кетганидан сўнг, отасининг ортидан Сибирга бориб, русларнинг ичида қолиб кетади. Ана ўша ерда худди шундай шевада бахшиёна қилиб айтган. Рус тилини унча яхши билмайди, “Ҳай ярааа” деб рус тилида бахшиёна қилиб айтган. Шундай инсонлар бор ҳаётда.\nКейин ҳозир бизнинг бахшиларимиз шундайки, агар масалан, сиз русий забон бўлсангиз, турган жойида акцент билан рус тилида шундай қўшиқ айтиб кетаверади. Улар чунки шундай топқирлиги билан ажралиб туради-да. Ўзбекча сўз топиб кетиши табиий, лекин рус тилида “А чёрный волос твой мальчик” деб тўқиб кетаверади. (кулишади) фарқи йўқ уларга. Лекин нима бўлса ҳам,кўпчилик танқид қилган бўлса ҳам “Роксана” рус тилида бахшиёна йўлида айтилган биринчи қўшиқ бўлиб қолди ва мухлисларга, халққа ёқди.\nSayyod: Йўқ, бундай қўшиқ айтиш бўйича сиз ягона, бетакрор ва биринчи бўлдингиз.\nҲосила Раҳимова: Рус тилида айтилганми фольклор қўшиқ, масалан? Фольклор жанри – менинг жанрим. Мен янгилик қилишга чанқоқман. Мен янгилик қилмоқчи бўлдим.\nSayyod: Бугунги давр шоу-бизнесини оладиган бўлсак, ҳозир айтганингиздек биласиз бугунги ижодни. Бугунги шоу-бизнесдан сизнинг ижодингиз мутлақо фарқ қилади-да, миллий, фольклор...энди бундайлар кам барибир. Фольклорда куйлайдиган аёллардан битта бўлиб қоляпсиз-да. Қийинмасми? Масалан, барибир Тошкентда яшаб ижод қиласиз. Тўйларга ҳам фольклор қўшиқлар билан бориш ... Ўйлаб кўрмайсизми эстрада йўналишида ҳам ижод қилишни?\nҲосила Раҳимова: Тўйларга мени фольклор қўшиқларим учун чақиришади.\nКейин эстрада қўшиқларини ҳам айтаман, репертуаримда бор. Улар билан ҳам бемалол бора оламан. Энди, фольклорни танлаганим, барибир мен ўша халқнинг номидан келган номзодман-да пойтахтда. Эстрадага ўгирилиб кетиб...мен масалан,нима дейди...шунча жойдан шунча халқнинг номидан шу санъатни кўрсатиш учун келганман.\nSayyod: Йўқ, мутлақо ўгирилиб кетишмас, демоқчиманки...Ҳосила Раҳимовани, Тошкент тўйларида “бирров” га учратишни тасаввур қилмайман. Шуни айтяпман, барибир сизга талаб вилоятдан кўп-да.\nТошкент тўйлари учун ҳам репертуарингиз борми? Тошкент тўйига ҳам нимадур хит қилиш ниятингиз борми? Айнан эстрада йўналишидаги хит устида ишлаяпсизми, деган савол беряпман.\nҲосила Раҳимова: Йўқ, айнан мана шу ҳудудга кираман, деб қўшиқ яратмаганман.\nSayyod: Йўқ, Турли ижод бўлиши учун-да?\nҲосила Раҳимова: Турли ижод учун яратаман агар тасодифий чиройли қўшиқ учраб қолса, албатта ижро этаман. Чунки ҳамма жойда ҳам мухлисларнинг кўнглини олиши керакку санъаткор. Бундай қўшиқларим ҳам бор. Масалан, шу кунгача агар ёқмаган бўлса, энди чиқиб қолиши мумкин. Барибир санъаткор ижодда ҳаракат қилаверади. Янгилик сари интилаверади.\nSayyod: Вилоятдан Тошкентга қадар сизнинг ўз таъсирингиз, яъни фольклор даражада таъсирингиз бўлган бўлса, лекин пойтахтдаги, шоу-бизнесдаги таъсир сизга нима бўлди айнан? Миллий, Сурхандарё уша ўзингиз айтган фольклор дейдиган бўлсак, сиз ўзингизнинг таъсирингизни бизнинг шоу-бизнесга ўтказа олдингиз-да “кўпкари” кабиларнинг нима эканлигини билмайдиган ёшларимиз кўп барибир, майдонда чиққаннику, хоҳласак хоҳламасак кўрамиз-да. Яккахон концерт бу – бошқа нарса. Куни кеча бизнинг Фан форум билан суҳбатлашиб ўтирганимизда, битта бола, айтдики: ”Мен Ҳосила Раҳимованинг битта қўшиқлари учун концертларига тушганман”, - деб. “Опа” деган қўшиқ айтган экансиз, жуда таъсирланган экан...ёш йигитча...умуман миллий қўшиқ эшитмайдиган. Энди ундайлардан қанчаси бор эканки, концертингизга тушиб, уша тарихни ўзи билан “олиб чиқиб кетади-да” уша вилоят колоритларини. Саволим шундай-да, сиз ўзингизнинг таъсирингизни тошкентлик бўладими, европалашиб кетган бўладими, ўтказа олдингиз. А лекин пойтахт, масалан, Тошкент, ёки европалашиб кетган атроф-муҳитми, шоу-бизнес кабилар сизга ўз таъсирини қанчалик ўтказди? Дейлик, бўянишдан ташқари, бўйнингиздаги мунчоқми, балки кийинишми...балки пластик операциядур...қандай таъсири бўлди?\nҲосила Раҳимова: Энди кўп таъсири бўлди пойтахтнинг. Инсон барибир бир жойдан иккинчи жойга келса, уша жойнинг шароитига мослашади. Қолаверса, катта саҳна, катта ижодкорлар, албатта, менга кўп таъсирини ўтказган. Чунки барибир аввало кўринишингизга эътибор берасиз, кастюмларнинг оригинал бўлиши, умуман, пойтахтда талаб каттароқ, ҳар холда, ўзингизга нисбатан талабчан бўласиз. Менга кўп тарафлама таъсирини ўтказган пойтахт.\nSayyod: Мен бу саволни берганим, энди очиқроқ бераман саволларни, бир қайсидур тадбирга келганимизда, сиз келиб ўтирган эдингиз, концертмиди билмайман, шунда: ”Ҳосила Раҳимовага пластик операция ярашмабди”, - дейишган, шу тўғрисида...кўпчилик яширади: “Йўқ, мен кремлардан фойдаланаман, мен ҳеч нарса қилмайман”, - дейди, лекин Манзура – ягона қиз тан оладиган . Сиз тан оласизми шундай нарсаларни, ёки сизда у нарса йўқми?\nҲосила Раҳимова: Йўқ, тан оламан.\nSayyod: Мурожаат қиласиз а барибир пластик хирургияга?\nҲосила Раҳимова: Йўқ, мен ҳозир умуман пластик ҳирургияга мурожаат қилганим йўқ. Лекин ооолдин, бундан 10 йил олдинги қовоғим устидаги пластик операциямни мен халққа эълон қилганман, айтганман ўша пайтда.\nSayyod: Муносабатингиз ижобий бу нарсага?\nҲосила Раҳимова: Ижобий, ҳозир уни бошқа соҳадагилар қилиб ётибди чирой учун. Жаҳоншумул аҳамиятга эга эмас ҳозир операция қилдириш. Оддий ҳолат у, масалан, уйда ўтирган уй бекаси ҳам қиляпти ҳозир пластик операцияни. Ҳозир у жуда бир нима бўлиб кетди, дейдиган нарса эмас.\nЁдгор (маъмур): 2004 йилда бўлган биринчи бўлиб, ўша Манзурадан ҳам аввал қилдирганлар бу операцияни.\nҲосила Раҳимова: Мен Туркияда пластик операция қилдирганман, ҳали унда Тошкентга ҳам келмаган эди қовоқни олдириш. Ҳозир энди оммалашиб кетди. Истанбулда қилдирганман 10 йил олдин қовоқ устида, ундан кейин бошқа тиғлик операция қилдирмадим. Бу ҳақида ҳаммага айтганман мен, матбуотчилардан яширмаганман. Масалан, ҳозир косметологияга борсангиз, актрисалардан кўп савдогарлар шу нарсани қилдириб ётишибди.\nSayyod: Асосий урғуни ҳозир нимага беряпсиз концертга тайёргарликда?\nҲосила Раҳимова: Миллий фольклорга!\nSayyod: Миллий фольклор деганда биз, барибир, ҳалиги айтган чалиб айтади, бошқасини айтади. Мен, масалан, сизнинг концертингизда фонограммани тўхтатиб, жонли мусиқа билан қўшиқ айтганингизни кўрсам, шуни “фишка” деган бўлар эдим.\nҲосила Раҳимова: Балки ундай ҳам бўлиши мумкин, лекин концертгача дастурда бўладиган нарсаларни ёритмайман, деганман.\nЁдгор (маъмур): Асраб турибдилар “фишка” ларни.\nSayyod: Тушундим. Бугунги кунда Ўзбекнаво жонли ижронинг тарғиботини кўпроқ қилгани сари, халқнинг ҳам шунга талаби катта бўляпти – да. Кимлардур ростдан жонли ижрода концерт беряпти, кимлардур бера олмаяпти, кимлардур баҳона қиляпти. Сизда қандай бу? Барибир миллий йўналишда бўладиганларга кўпроқ талаб бўлади. Ваҳоланки, жонли куйлаш бу – санъаткорнинг касби тақазо этган мажбуриятдир. Фикрингиз?\nҲосила Раҳимова: Тўғри, жонли ижрога ижобий қарайман. Жонли ижрода концерт берилса, санъаткор учун ҳам, тингловчи учун ҳам зўр!\nSayyod: Сиз ўзингизни шунга тайёр эмас, деб ўйлайсизми, ёки...\nҲосила Раҳимова: Мен ҳозир 50 га 50 десам ҳам бўлади , жонли ижро билан фонограммани.\nЁдгор (маъмур): Жонли блокингизни ҳам айтиб кетинг шу баҳона.\nҲосила Раҳимова: Ҳа, жонли блок ҳам бўлади, фонограммадан ҳам фойдаланилади. Миллий фольклорда рақслар билан чиқиладиган саҳналарим ҳам бор – да.\nЁдгор (маъмур): Сакраш керак, югуриш керак...\nҲосила Раҳимова: Шунинг учун, ҳаракатлар билан жонли айта олмай қоламанми, деган фикр бор. Кейин бошқа сабаблар ҳам борку, ташкилотчилик ишлари билан ҳам овора бўлиб қоламан.\nSayyod: Концертингизда ҳеч ким эшитмаган янги қўшиқларингиз сони қанча бўлади?\nҲосила Раҳимова: 80 фоизи янги қўшиқлар бўлади. 90 фоизи десам ҳам бўлади.\nSayyod: Қўрқмайсизми томошабинлар зерикиб қолишидан? Чунки улар концертингизга келяпганда ўзлари билган қўшиқларингизни “қулоғида ўйнатиб” келади – да, ана шу қўшиқни айтсангиз бирга ижро этади. Янги қўшиқларни қабул қилиш жуда ҳам қийин бўлади томошабинларга. Борган сари санъаткорларга 80 фоиз қўшиқларини эски, қолган 20 фоизини янги қўшиқлар қилиши фойдали бўлмоқда. Олдин халқнинг орасида қўшиқ айланиб олиш керак, кейин концертда бирга айтиладиган бўляпти.\nҲосила Раҳимова: Кўп мухлислар янги қўшиқлар ҳам кутишади – да. Бир – иккита эски қўшиқларим ҳам бўлади, лекин янги концерт беришнинг мақсади – янги қўшиқлар қилиш. Мен чунки 2 йилда бир марта бераман концерт, ҳар йили бермайман.\nҲосила Раҳимова: Ўзи шундай йўналиш қилиб олганман концерт бериш учун. Жуфтликка тўғри келади. Яхши ижод қилиб, янги қўшиқларимни яратишим учун яхши имконият. Мен учун 2 йил керак экан, яхши маҳсулот еғишим учун. Хом – ҳатала, 1 йилда яхши пишириб – пиширмай узатгандан кўра истеъмолчига, 2 йилни ўзимга меъёр қилиб олганман. Шунинг учун кўпроқ янги қўшиқлар қилишга ҳаракат қиламан, чунки 2 йилда бир марта концерт берганингдан кейин, янги қўшиқларга эътибор берасан – да.\nSayyod: Концертимни сир тутяпман, деяпсиз, сирдан ташқари нималар айта оласиз? Нималарни айтиш мумкин концерт ҳақида?\nҲосила Раҳимова: Мана, янги қўшиқлар айтаман, кейин Мирзабек Холмедов иштирок этадилар концертда, булардан ташқари укам Абдуманнон ҳам дастуримиз меҳмони бўлади, шуларни айта оламан. Равшана Шарипова бошчилигидаги “Наврўз” рақс дастаси иштирок этишади.\nSayyod: Абдуманнон Рахимов укангиз бўладими? Улар қачондан бери ижод қиладилар?\nХосила Рахимова: Ха, укам. У ёшлигидан ижод билан шуғулланади. Кичкиналигидан ёнимда юрар эди иккинчи хофиз бўлиб. Кейин алохида бўлиб чиқиб кетди.\nSayyod: Уларнинг хаммага таниш бўлган хит қўшиқлари борми? Мана сизда “Қамчи бос”, “Кураш” булар борде хамма билади. Уларда борми шу каби қўшиқлар? Ёки уларни сиз паровоз бўлиб тортаяпсизми? Ўзларига қўйиб берганингиз яхши эмасми? Ўзинг харакат қил,ижод қил, танил деб..\nХосила Рахимова: Кўпинча ўзига қўйиб бераман\nSayyod: Очиғи, мен фақат баннерда кўриб, кейин савол бердим, ким бу бола деб, кейин укалари деб айтди маъмурингиз.\nХосила Рахимова: Укам ўзимиз тарафларда, Қашқадарё ва Сурхондарё тарафларда ёшлар орасида анча яхши, ўша ернинг олди тўйларида юради. Бир иккита қўшиқлари бор яхши.. “Гажак” деган қўшиғи бор, “ўйна ўйна” деб айтади, тўйларда яхши кутиб олишади шу қўшиғини. Бошқа қўшиқчилар хам шу қўшиғини минусини олиб тўйларда айтишади, шу даражага етган қўшиқда бу (кулиб) бундай минуслари тарқалиши фақат хит қўшиқларда бўладику.\nSayyod: Сиздек уларда хам ёриб чиқиш иштиёқи бўлмайдими демоқчиман. Уларни промолари хам йўқ, сизга қараганда уларда реклама йўқ.\nХосила Рахимова: Энди шундай ниятимиз бор. Ўзи шунга етилиши керак, қачондир ўзи тайёр бўлади шунга. Хеч ким олдиндан мана шу пайт портлайман, янгилик қиламан деб айтолмайди. Аввало, бу насиб!\nSayyod: Йўқ, энди бундай десангиз хам нотўғри бўлади. Сизни биламизку, кўряпмиз қандай изланишингизни, натижаларни олиб қарайдиган бўлсак. Танлаган мавзуларингиз хам янги, теша тегмаган. “Қамчи бос”, “Кураш” масалан, янгилик борку. Укангизга хам шундай маслахатларни берасизми? Ёки “яхши укам, ўзим сени қўллаб қувватлайман, мен зўрман, ўзим олиб чиқаман” дейсизми?\nХосила Рахимова: Йўқ йўқ, албатта унга маслахатлар бераман, излангин, ўқигин, ўргангин деб доим айтаман. Хозир харакат қиляпти. Яқин орада ўзини бир янги йўналишда кўрсатмоқчи, мени йўналишим фольклор, образим эса шижоатлик, жўшқинку, унда бошқачароқ бўлади. Бизда Сариосиё ва Бойсуннинг қисман жойларида ўзига хос ритм бор, у “Бос бос”га қараганда бироз оғирроқ, шу бўйича ўзига янги йўналиш танлаб, шу йўлдан кетиш ниятида. Худо хохласа хозир харакатда, йўналиш хам ўзидан ўзи бўлмайдида, бу йўналишни одамларга сингдириш, уларнинг ичига кириб бориш учун йиллар керак бўлади, битта қўшиқ билан хам қийин, изидан яна давом этиб кетавериш керак. Хозирча илк қадамларини босди, ўша худудлар буни билишади, республика миқёсига чиқиш учун барибир кўпроқ мехнат қилиши керак. Умид қиламанки, ўзининг йўналишини топиб кетади.\nSayyod: Бошқа хонандалар билан дуэт айтмагансиз, фақат укангиз билан айтгансизми? Ва нега? Таклиф йўқми? Ёки ўзингиз хохламайсизми?\nХосила Рахимова: ха фақатгина укам билан. Йўқ, нега энди, таклиф бўлган, бор, дуэт бўлса ва у хали айтилмаган мавзу бўлса айтардим, кўп қайтарилаверган нарсаларни яна қайтаришни хохламайман.\nSayyod: Мана айнан хозир сизга интернет орқали савол беришяпти, “Хосила опа, Уммон гурухи дуэт айтишни таклиф этишса, айтган бўлармидингиз?” деб\nХосила Рахимова: Йўқ (кулади)\nSayyod: Нега? (кулиб юборади)\nХосила Рахимова: Нимани айтаман улар билан? (кулиб)\nSayyod: Мослаштирсангларчи, эклектика қилиб (кулади)\nХосила Рахимова: Агар улар фольклор айтамиз дейишса айтишим мумкин!\nSayyod: Лекин мен уларнинг йўналишида айтиб додлаб сиқилмайман денг (кулади)\nХосила Рахимова: Йўқ, йўқ. Уларни йўналишини ўрганаман деб, нима қиламан вақтимни кетказиб, тўғриси.\nSayyod: Турмуш ўртоғингиз қандай қарайдилар санъатнинг машаққатига? Ярим кечаси келишингиз мумкин, кунлаб йўқ бўлишингиз мумкин.. Кимнингдур эри продюсер майли, тушунамиз. Лекин сизнинг эрингиз санъатга боғлиқ инсон эмаслар, билишимизча.\nХосила Рахимова: Ха санъатга алоқалари йўқ. Лекин тушунадилар мени.\nSayyod: Турмуш ўртоғингиз қаерда ишлайдилар?\nХосила Рахимова: Хозирда ўзининг бизнеси билан шуғулланадилар.\nSayyod: Турмуш ўртоғингизга қараганда кўпроқ пул топаман деб ўйлайсизми?\nХосила Рахимова: Хозирми? (кулади)\nSayyod: Йўқ, умуман олганда\nХосила Рахимова: Хозир икковимиз хам бир хилда топадиган бўлиб қолганмиз (кулиб юборади)\nSayyod: Менга қизиқда, турмуш ўртоғининг қандай ўзини хис қилиши, кўп эркакларнинг ҳамиятига тегадиде аёли унга нисбатан кўп пул топса.\nХосила Рахимова: (ўйланиб) биз учун пул топиш ундай мухим нарса эмас. Боя айтганимдек ота уйимдан шундай тарбия кўрганманки, пул топган инсон ундай бўлади ёки бошқа деган нарса бўлмаган, тўғри пул керак, яшаш ва эхтиёжлар учун зарур, лекин топиш энг мухими эмас, ким топса топиб кетаверади, кимда қандай тақдир ёзилган бўлса шуни кўриб кетаверади.\nSayyod: Аксарият аёл хонандаларда бўлгани каби сизда хам борми уйингизда ёрдамчи? Уй ишларида, болалар тарбиясида ёрдамлашадиган?\nХосила Рахимова: Бор албатта, бусиз қийин жуда. Ёрдамчим бор.\nSayyod: Ўзингизнинг пазандалик қиладиган вақтларингиз қачон бўлади? Бўлиб турадими?\nХосила Рахимова: Кайфиятга қараб бўлади. Алохида бир кун деб айтолмайман, тўғри келган вақтда ўзим ошхонада иш қилиб кетавераман. Олдиндан шу вақтда шу таомни қиламан демайман, тўғри келиб қолса тайёрлаб кетавераман. Секин секин харакат қилаётган бўлса хам абжирроқ бўлгин деб ўзим қўлидан олиб тайёрлаб кетишим мумкин.\nSayyod: Қайси таомни боплаб тайёрлаб бера оласиз?\nХосила Рахимова: Айтишларига қараганда ошни зўр тайёрлар эканман. (кулади)\nSayyod: Демак, сизда оилавий зиддиятлар бўлмагани сабаби олдин сиз келинликни қойиллатиб қўйиб, кейин санъатга киргансиз?\nХосила Рахимова: Албатта, 8 йил хизматда бўлдим, келинликни қойиллатиб қилганман. Ўчоқда тезак ёқиб, овқат қилар эдим. Хар куни тандирда 24 талаб нон ёпардим. Шунинг учун хозирги ёшларни кўриб “Шу хам иш эканми?!” дейман. Хозир иссиқ ва совуқ сувлар ёнида, кир мошина кирларни ўзи юваяпти. Бизнинг вақтларда эса тоғора тоғора кирларни қўлда ювар эдик.\nSayyod: Тарбияда хам талабчансиз демак?\nХосила Рахимова: Ха албатта. Хозирги ишлар ишми? Қўл учида қилиб ташласа бўлади тезгина. Сигир соғишлару, қатиқ ивитишлар йўқку буларда.\nSayyod: Саволларимиз ўз якунига етди, агар қандайдир эълонларингиз, концертга боғлиқ янгиликлар , мухлисларга айтмоқчи бўлган гапларингиз бўлса бемалол айтишингиз мумкин.\nХосила Рахимова: Апрель ойининг 28-29-30 кунларида “Истиқлол” санъат саройида ўзимизнинг яккахон концерт дастуримизни тақдим этамиз. Барча мухлисларимизни концертга таклиф этиб қоламиз. Чин кўнгилдан, самимий ва юракдан тайёрлаётган концертимизни келиб томоша қилсангиз биз жуда хурсанд бўлардик. Бахор фаслининг энг чиройли ойи – апрель ойида дала даштларга, кенгликларга чиққингиз келса, шу дала даштлар, ўт ўланларнинг тафтини, хидини олмоқчи бўлсангиз, далаларда айтиладиган қўшиқларни эшитгингиз келса, қўй боқиб юрган вақтларни кўз олдингизга келтиришни хохласангиз, ўша ўзимизнинг миллий, ота боболаримиздан қолган оханглар билан хаётий ташвишларингиздан бироз бўлсада чекиниб, озгина дам олиб кетамиз десангиз мархамат, бизнинг концертимизга ташриф буюринглар. Дашту далаларнинг хидини “Истиқлол” санъат саройига олиб кириш ниятида хозирда ишламоқдамиз. Чин юракдан хамма мухлисларимизни, барча томошабинларни таклиф қилиб қоламан.\nЁдгор (маъмур): “Истиқлол” санъат саройининг ташқи майдонига биринчи бўлиб, ўтовни ўрнатган хам, карнай сурнайлар билан концертга одамларни жалб қилган хам айнан шу аёл бўладилар. Бу 2006 йилги воқеа, 2008 йилги концерт дастурларида эса ўтов ичкарига кирган. Биринчи бўлиб концертда жонли ўтов, ясалган махсус декорациялар эмас, хақиқий ўтов. Мана шу сизлар кўрган ховлида турган ўтов ўшанда сахнага ўрнатилган ўтов эди. Яна бир нарса, барибир буларнинг йўналишлари фольклор ўша негизга бориб тақалади, юпқа ва сумалаклар концерт дастурларида хар битта томошабинга тарқатилган. Энди бу йил нима тарқатиш ниятидасиз? (Хосила Рахимовага қараб) Яна қандай Сурхондарёнинг таомларидан бўлади?\nSayyod: Ижоддан ташқари яна нималарни олиб чиқасиз сахна билан томошабинлар орасига?\nХосила Рахимова: Бундай иш режада бор, хали ўйлаяпмиз бу хақида. Хар бир концертим мен учун тўйдек гап. Мен хурсанд бўламан, ўзимни тўйимдек худди, улар мехмонлар, менинг қўшиқларимни тинглаб истеъмол қилишади. Одам қорни тўйиб қўшиқ эшитса хам мазза қиладику, худди шунақа нарса. Уйга келган одам қуруқ кетмасин дегандай. Асосий нарсаларни айтдим. Айтолмайман деганим қўшиқларим хақида, улар орасида хали тайёр хам эмаслари хам бор. Тайёргарлик жараёнида балки ўзгаришлар яна бўлиши мумкин. Янгилик қўшиқлар бор лекин. Шунинг учун улар хақида олдиндан айтолмайман.\nЁдгор (маъмур): Айтингда, мен акробатикам билан ёки...\nSayyod: Акробатика?! (хайрон бўлиб) Ким?!\nЁдгор (маъмур): Йўқ,йўқ, йўўўқ... Ха кимдур акробатикаси билан, булар ижодлари билан демоқчи эдим.\nSayyod: Хааа кимдууур денг,(О гооосподи) мен буларми дебман (кулиб юборади) Яхши бўларди лекин шундай эълон берсангиз (кулади)\nХосила Рахимова: Хамма босиб тушсая концертимга шундай қилар экан деб (Хамма кулиб юборади)\nВидео ва интервьюни матн турини хам Шахло Қодирова ёзди.\n1 BEK_0101 (17-Апр-2014 04:36)\nOrtiqcha savollar berilgan, Mayli, xaqiqiy milliyligini ko'rsatib beryapti. Gap yo'q! Yaxshi javob beribdi.\n2 BEK_0101 (17-Апр-2014 04:50)\nTanimaganizni etibsiz, masalan man ham Narminni tanimayman, lekin siz uni xalqqa tanityapsizku, uni ham ukasini tanitish kerak! Ozodbek har yili bittadan chiqaradi. Ularni ham tanimaysiz. Undan keyin podderjkani to'xtatish kerak. Agar undan keyin ham podderjka davom etsa, buni gapirsa bo'ladi\n3 BEK_0101 (17-Апр-2014 04:54)\nPul topish haqida gapiz umuman noto'g'ri, bu savol umuman berilmagan. Aytganimdek juda ko'p ortiqcha savollar berilgan. Tasavvur qilib ko'rdim, boshqa honandalarga berganizda, qanaqa javob beradi...\n4 sayfullo1887 (17-Апр-2014 11:57)\nhammasi joy joyida kamtarlik ham meyyorida... xullas hammasi alo....\n5 BEK_0101 (17-Апр-2014 23:00)\nBu ayol haqida umuman boshqacha tasavvurda edim, teskarisiga o'zgardi. Gap yo'q! Ajoyib inson ekan!\n6 Sefyu (18-Апр-2014 00:44)\nSayyod bu qanaqangi gap ( siz adashmasam Surxondaryoliksiz !? ) bu o'zizdi be etiborligizni bildirishmi yoki mensimaslikmi?\n7 zulya (18-Апр-2014 05:12)\nSardorbek hafa bolman ku kop bemani savol huddi ustidan kulgandek savollar beribsiz Hosila ga rahmat hammasiga soddalik bilan javob beriptila. Hosilani muhlisasi emasmanku lekin qo;shiqlarini eshitib turamiz yurakni tirqiratadi. Boshqa honandalar qishloqdan chiqsa ham past kemaydi Hosila o;zini qanaqa oiladan chiqganini va tarbiyasini sizga korsatib faqat haqiqatni gapiriptila Hosila omad opa\n8 VIVIEN (18-Апр-2014 17:02)\nMolotsi!!!! Vashe zur ayol ekan....Man dalshe kuzataman endi ijodini....Savollarga boricha yashirmay javob beribdi shakil...OMAD HOSILA\n9 VIVIEN (18-Апр-2014 17:05)\nМАНА ШУ ХОНАНДАНИ АЛЛАКАЧОН ХАЛК АРТИСТИ ДЕЙИШИМИЗ КЕРЕ АСЛИДА...КАЙГА БОРСА МИЛЛИЙ АШУЛА ЭТАДИ УЙИДАЯМ МЛИИЙЧА БРАВО\n10 noz (21-Апр-2014 02:27)\ngap yuq qiziqib qoldim ijodlariga manimcha xarakterlarini ochmadila aniqrogi dildan suxbat bumadi.malades ayolakanla omad omad omad tilayman


АҚШ ҳарбий аслаҳа бозорида ҳамон етакчилик қилмоқда\n10:31 / 07.12.2020\nҲарбий аслаҳа бозорида топ-25 компаниялар сафидан АҚШнинг 12 компанияси жой олди. Хитойдан 4, Россиядан 2 та фирма савдо ҳажми бўйича жаҳоннинг етакчилари рўйхатига кирган. Бу ҳақда SIPRI (Stockholm International Peace Research Institute — Стокҳолм халқаро тинчлик тадқиқоти институти) ҳисоботида маълум қилинган. Топ-25’даги компаниялар қарийб 300 миллиард долларлик қурол-яроғ сотишган.\nСтокҳолм халқаро тинчлик тадқиқоти институтининг 7 декабрда эълон қилинган маълумотларига кўра, АҚШ жаҳон ҳарбий аслаҳа бозоридаги пешқадамликни катта фарқ билан сақлаб турибди. Жаҳондаги энг йирик 25 ҳарбий компаниянинг дастлабки 5таси айнан Қўшма Штатлар компанияларидир. Улар “Lockheed Martin”, “Boeing”, “Northrop Grumman”, “Raytheon and General Dynamics”.\nЖаҳондаги жами ҳарбий аслаҳа савдосининг 61 фоизи АҚШнинг 12 компанияси ҳиссасига тўғри келади. Хитой фирмаларининг ҳиссаси 16 фоиз. Россияники анча кам – 3,9 фоиз. “Алмаз-Антей” корпорацияси 9,42 долларга тенг савдо ҳажми билан рейтингда 15-ўринда, “Объединенная судостроительная корпорация” эса, 4,5 миллиард долларлик қурол-яроғ сотиб, 25-ўринда турибди. 2019 йилда бу икки рус компаниясининг савдо ҳажми тушган. Хитойнинг 4 фирмасидан биттасида савдо пасайган бўлса, АҚШ компанияларининг ҳам биттасида пасайиш кузатилган.\nДунёда қурол-яроғ сотиш ҳажми ўсяпти\nҲисоботда қизиқ маълумотлар келтирилган. Жумладан, илк бор Бирлашган Араб Амирликларидан бир компания рейтингга қўшилган. SIPRI экспертларининг баҳолашича, Амирликларнинг EDGE компанияси 4,75 миллиард долларлик ҳарбий аслаҳа сотган. 25 талик рейтингда Германиянинг бирортаям фирмаси йўқ.\nТоп-25’даги компаниялар 2019 йилда умумий ҳисобда 361 миллиард АҚШ долларига тенг ҳарбий аслаҳа сотган. Бу 2018 йилга солиштирганда 8,5 фоизга кўпроқ.


Президент пандемия шароитида Мустақиллик байрамини нишонлаш бўйича кўрсатмалар берди — KMODS\nPosted on 21.08.2020 Author admin\tКомментарии к записи Президент пандемия шароитида Мустақиллик байрамини нишонлаш бўйича кўрсатмалар берди отключены\nПрезидент Шавкат Мирзиёев тадбиркорликни ривожлантириш масалалари бўйича видеоселектор йиғилиши аввалида пандемия шароитида Мустақиллик байрамини нишонлаш юзасидан кўрсатмалар берди. Бу ҳақда давлат раҳбари матбуот хизмати хабар қилди.\nПрезидент Шавкат Мирзиёев бундай натижалар тиббиёт ходимларининг буюк хизмати эканини алоҳида айтиб ўтди. Вазият айниқса Тошкент шаҳрида ижобий томонга ўзгараётгани, яқинда Россия, Германия ва Хитойдан таклиф этилган шифокорлар ҳудудлар ўртасида тақсимлангани, Германиядан яна мутахассислар келиши кутилаётгани қайд этилди. Хорижлик экспертлар асосан оғир аҳволдаги касалларни энг замонавий услублар асосида, тизимли равишда даволашга жалб этилмоқда, деди президент.\nШу муносабат билан, ҳар ким пандемия шароитида яшаш ва ишлашга, ҳаракатларимизда эпидемилогик талабларга сўзсиз амал қилишга одатланиши кераклиги яна бир бор тайинланди.\nМамлакат мустақиллигининг 29 йиллик байрамини нишонлаш масаласида шифокорлар билан маслаҳат қилган ҳолда бу йил жойларда катта йиғин ва сайиллар ўтказишни чеклаш, уни кўпроқ оила даврасида нишонлашни ташкил этиш масалалари муҳокама қилинди.


ЗУЛМ - 18 Февраля 2020 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2020 » Февраль » 18 » ЗУЛМ\nЎтган асрнинг етмишинчи йилларида «Қишлоқ ҳақиқати» газетасининг вилоятлараро мухбири бўлиб ишлаганимда, анча-мунча доно, тадбиркор раисларни билардим. Жомбойлик раис уруш иштирокчиси бўлиб, фронт таассуротлари, концлагер азобларини сўзлаб беришни ёқтирарди.\nМашъум «Ўзбеклар иши» билан кўп раислар, жумладан, жомбойлик биродарим ҳам қамоққа олинди. Шундай кунлардан бирида колхозга бориб, идора олдида тўпланган анчагина одамларни кўрдим. Партком уларнинг айримларига жиҳозланган юк машинасига чиқишига рухсат берарди. Билсам, бу одамлар Каттақўрғон қамоқхонасига, раис бобони кўргани, аниқроғи, унинг овозини эшитгани ва йўл-йўриқ, маслаҳат олгани жўнашаётган экан.\nРаис қамоқхонанинг пастки қавати – ертўласига ташланган бўлиб, у ердан чиққан вентиляция қувурига оғиз қўйган ҳолда, аҳвол сўрашар, маслаҳат олишар экан. Овоз ҳам зўрға эшитиларкан.\nПарткомнинг ҳикоя қилишича, раис кеча пахтанинг аҳволи билан қизиқибди. «Сув йўқ, ғўза қовжираб кетяпти, дебди инженер. «Менга қара, лакалов бўлма, дебди раис, чашманинг сувини беркитиб, насос қўй! Халқнинг насибаси…»\nБир гал Жамила хола деган сут соғувчи аҳвол сўрамоқчи бўлган экан, раис унинг гапини бўлиб: «Жамила эна, тўйингни қилдингми?» деб сўрабди. Опа бўкириб йиғлаб юборибди. Аммо қўрқа-писа гаплашаркан. Ҳар замон қоровул келиб, сўкиб, ҳайдаб ҳам юбораркан.\nПартком, шу билан бирга, айрим кишиларнинг тапшириғини ҳам қоғозга туширарди. «Сутни райондан кўра шаҳарда анча қиммат олаётган экан, раис боводан сўранг қани бу ёққа топшириш мумкинми?» «Мени терговчи қамайман, деяпти, раис бовадан сўранг, маслаҳат берсин…»\nУ киши қамоқдан чиққач, кўргани бордим. Бечора раис батамом бошқа одамга айланганди. Руҳи пажмурда, андак одамови, биров билан гаплашишга тоби йўқ.\n«Эй домла, деди, концлагерда фашистлар ҳам бунча азоб бермаганди мени».\nКўп ўтмай унинг жанозасида иштирок этдим.\nКатегория: Hikoyalar to'plami | Просмотров: 336 | Добавил: Sherlaruz.CoM | Теги: #ahborot, #newsuz, #news, #Yangiliklar, #новости, #xabarlar, #uznews, #habarlar, #Yangilik | Рейтинг: 0.0/0


Олимлар 2050 йилга қадар авиация чиқиндиларини икки баробарга қисқартириш йўлини топдилар\n18:27 / 25.11.2015\n2050 йилга қадар Ер атмосферасига фуқаролик авиацияси чиқиндиларининг чиқарилиши 2012 йилга нисбатан икки баробарга камайтирилиши мумкин. Nature Climate Change нашрида чоп этилган мақолада бунга қандай эришиш мумкинлиги баён қилинди.\nТадқиқотнинг кўрсатишича, АҚШнинг йўловчи авиалиниялари 2050 йилга қадар чиқиндилар ҳажмини 35 йил давомида чиқиндиларни ҳар йили 2 фоизга камайтириб бориб, икки баробарга камайтиришлари мумкин. Буни самолётларни модернизация қилиш ва парвозларни бошқариш самарадорлигини ошириш йўли билан амалга ошириш мумкин.\nОлимлар ҳаво флотининг “асосий ишчи отлари” – Airbus 320 ва Boeing 737 самолётлари учун чиқиндиларни қисқартиришнинг турли усуллари самарадорлигини таҳлил қилишди.\nОлимларнинг айтишича, экологик вазиятни техникани модернизация қилиш учун харажатларни ошириш йўли билангина сезиларли яхшилаш мумкин. Бундай усуллардан энг арзони йўловчиларни самолётларга иложи борича зичроқ жойлаштиришдан иборат.\nЧиқиндиларни 2 баробарга қисқаритиришга енгил карбонли каркаслар, яхшиланган аэродинамикага эга қанотлар ва очиқ роторли двигателлардан фойдаланувчи кейинги авлоддаги самолётлар ҳисобига эришиш мумкин. Кейинги авлод самолётини оддий модернизация қилиш қанотнинг учи кўринишини ўзгартириш, биоёқилғи ва рулни бошқариш учун электр трансмиссиялардан фойдаланишни назарда тутади. Олимларнинг айтишича, алоҳида технология чиқиндиларни камайтириш муаммосини ҳал қилмайди. Фақатгина бир қатор чораларнинг биргаликда қўлланиши карбонат ангидрид гази чиқиндиларини йилига 2 фоиздан қисқартиришга имкон беради.


Ҳокимлик биноси панжарадан халос бўлди - 26.11.2021, Sputnik Ўзбекистон\nҲокимлик биноси панжарадан халос бўлди\nНурафшонда ҳокимлик биноси атрофида панжаралар ўрнига дарахтлар экилиб, яшил ҳудуд ташкил этиладиган бўлди. 26.11.2021, Sputnik Ўзбекистон\nТОШКЕНТ, 26 ноя - Sputnik. Тошкент вилояти ҳокимлиги биносини ўраб турган панжара тўсиқлари олиб ташланди, деб хабар қилди муассаса матбуот хизмати. Панжаралар очилиши натижасида вилоят ҳокимлиги атрофида Нурафшон шаҳри аҳолисининг дам олиш ва кўнгилочар маскан яратиш учун имкон пайдо бўлди. Хусусан, “Амфитеатр” биносини қайта таъмирлаш ва унинг атрофида кўнгилочар маскан ташкил этишга қарар қилинди. Шунингдек, "Яшил макон" умуммиллий лойиҳаси доирасида боғ ташкил этиш мақсадида панжаралар олиб ташланиб, ўрнига дарахт кўчатлари экиш ишлари олиб борилади.Маълумот учун, мазкур лойиҳанинг ишга тушиш вақти 2022 йилга мўлжалланган. Боғ ва “Амфитеатр” биноси тўлиқ фойдаланишга топширилгач 150 та иш ўрни яратилади.Эслатиб ўтамиз, Ўзбекистон президенти Шавкат Мирзиёев ноябрь ойининг бишида Ўзбекистон дарахт экиш учун долзарб 40 кунлик эълон қилган эди. Ушбу ташаббус доирасида республиканинг турли ҳудудларидан миллионлаб туп кўчатлар экилиб, яшил ҳудудлар яратилмоқда.\n13:47 26.11.2021 (янгиланди: 13:50 26.11.2021)\n© Хокимият Ташкентской областиХокимият Ташкентской области\nНурафшонда ҳокимлик биноси атрофида панжаралар ўрнига дарахтлар экилиб, яшил ҳудуд ташкил этиладиган бўлди.\nТОШКЕНТ, 26 ноя - Sputnik. Тошкент вилояти ҳокимлиги биносини ўраб турган панжара тўсиқлари олиб ташланди, деб хабар қилди муассаса матбуот хизмати.\nПанжаралар очилиши натижасида вилоят ҳокимлиги атрофида Нурафшон шаҳри аҳолисининг дам олиш ва кўнгилочар маскан яратиш учун имкон пайдо бўлди.\nХусусан, “Амфитеатр” биносини қайта таъмирлаш ва унинг атрофида кўнгилочар маскан ташкил этишга қарар қилинди.\nШунингдек, "Яшил макон" умуммиллий лойиҳаси доирасида боғ ташкил этиш мақсадида панжаралар олиб ташланиб, ўрнига дарахт кўчатлари экиш ишлари олиб борилади.\nМаълумот учун, мазкур лойиҳанинг ишга тушиш вақти 2022 йилга мўлжалланган. Боғ ва “Амфитеатр” биноси тўлиқ фойдаланишга топширилгач 150 та иш ўрни яратилади.\nЭслатиб ўтамиз, Ўзбекистон президенти Шавкат Мирзиёев ноябрь ойининг бишида Ўзбекистон дарахт экиш учун долзарб 40 кунлик эълон қилган эди. Ушбу ташаббус доирасида республиканинг турли ҳудудларидан миллионлаб туп кўчатлар экилиб, яшил ҳудудлар яратилмоқда.


Мамлакат сарвари – Кўлобда - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nМамлакат сарвари – Кўлобда\nЧоп этилган 03 Сентябр 2015\tКӯришлар: 1033\n31 август куни мамлакат Президенти Эмомали Раҳмоннинг Кўлоб шаҳрига иш сафари 700 йиллиги Давлат бошлиғининг ташаббуси билан бутун республикада кенг нишонланадиган Шарқнинг буюк мутафаккири Мир Сайид Али Ҳамадоний мавзолейига ташриф буюришдан бошланди.\nМавзолей ёнида тинчлик ва барқарорлик мустаҳкамлиги, Тожикистон Миллий бирлиги мустаҳкамланиши ва гуллаб-яшнаши умидида ибодат қилинди.\nМавзолей саҳнида бу буюк донишманднинг ибратбахш ҳаётига доир кўргазма ташкил этилди.\nДавлат бошлиғи Эмомали Раҳмон Мир Сайид Али Ҳамадоний асарларини нашрдан чиқариш ва кенг муштарийлар оммасига тарқатиш ҳақида топшириқ берди. Зеро, бу мутафаккир асарлари мазмун-моҳияти маънавий тарбия, бирлик, жипслик ва одамлар орасидаги муҳаббатни мустаҳкамлашда жуда фойдали бўлади.\nТаъкидлаш жоизки, бу муҳим сана муносабати арафасида мамлакат Президенти Эмомали Раҳмоннинг бевосита қўллаб-қувватлаши билан Мир Сайид Али Ҳамадоний музейи ва мавзолейи гумбази қайта тикланди.\nКўлоб шаҳрига иш сафари доирасида мамлакат Президенти Эмомали Раҳмон 1800 томошабин ўрнига эга бўлган сузиш ҳавзаси очилиши маросимида иштирок этди. Рамзий тасмани кесган Давлат бошлиғи, бу йирик спорт иншоотини фойдаланишга топширди.\nЭслатиб ўтиш жоизки, Давлат бошлиғи 2013 йили Кўлоб минтақаси шаҳру ноҳияларига сафарларидан бирида спортнинг сув тури ёпиқ қасри қурилишини бошлаб берган эди. Бунёдкорлик ишлари икки йил давом этди.\nБугунги кунгача шаҳарда бундай ёпиқ сузиш ҳавзаси мавжуд эмасди. Тожикистон Республикаси Президенти яратувчанлик сиёсати доирасида бу иншоот соғлом турмуш тарзини тарғиб қилиш замонавий маркази сифатида бунёд этилди.\nБу сузиш ҳавзасининг қурилиши билан спортчилар ўз маҳоратларини йил давомида оширишларига имконият пайдо бўлди.\nКелажакда, қулай имкониятлардан фойдаланган ҳолда, олий даражадаги тадбирлар уюштирилади. Кўлоб шаҳри спортчилари республика ва халқаро миқёсдаги мусобақаларда янада фаол иштирок эта олишади.\nТожикистон Республикаси Президенти Эмомали Раҳмон сузиш ҳавзасининг ёнида келгуси авлод учун мактуб жойлаштириб, учта кўп қаватли турар-жой биноси, футбол ва спорт майдончалари қурилишини бошлаб берди.\nБу ерда замонавий лойиҳа асосида 9 ва 12 қаватли турар-жойлар қурилиши таъкидланди.\nИкки йилдан сўнг қуриб битказиладиган бу иншоотдан 240 та квартира жой олади. Қурилиш ишлари учун 20 миллион сомоний ажратиш назарда тутилган.\nФутбол ва спорт майдонлари қурилиши асосий буюртмачиси мамлакат Футбол федерацияси ҳисобланади. Давлат бошлиғи бу иншоотларни сифатли ва белгиланган муддатда қуриб, фойдаланишга топшириш ҳақида кўрсатма берди.\nМамлакат Президенти Эмомали Раҳмон Кўлоб шаҳри вилоят клиник касалхонаси минтақавий перинатология маркази ҳамда руҳий ва наркологик хасталиклар касалхонаси қурилишига биринчи ғиштни қўйди.\nЛойиҳага биноан, руҳий ва наркологик касалликлар беморхонаси тўрт қаватли бўлиб, ундан ер ости биноси ҳам ўрин олади ҳамда унинг умумий майдони 5658 квадрат метрни ташкил қилади.\nРуҳий хасталикларни даволаш иншоотида 80 ўрин, наркологик касалликлар биносида 40 та даволаниш ўрни бўлиши белгиланган.\nКасалхонанинг ертўласидан поликлиника, клиник лаборатория, наркологик текширув тармоғи ҳамда Кўлоб минтақаси суд-тиббий экспертиза маркази жой олади.\n«Корезлоиҳа» очиқ ҳиссадорлик жамияти мутахассисларининг дастлабки ҳисоб-китобларига кўра, иншоот қурилиши қиймати 12 миллион 680 минг сомонийни ташкил қилади. Шундан 1 миллион 440 минг сомонийси зарур тиббий ускуналар хариди учун назарда тутилган.Иншоот қурилиши жараёнида 700 нафардан зиёд маҳаллий аҳоли ишга жалб қилинади.\nҚурилиш ишлари тугатилгандан сўнг, икки иншоотда соҳанинг 500 нафардан зиёд ёш мутахассислари доимий иш жойлари билан таъминланади.\nКўлоб шаҳри вилоят клиник касалхонаси перинатология маркази она ва болага тиббий хизмат кўрсатиш сифатини ошириш мақсадида қурилади.\nМарказдан туғруқ бўлими, янги туғилган чақалоқлар, болалар касалликлари, реанимация, аёллар касалликлари бўлими, жарроҳлик йўли билан даволашнинг махсус жиҳозлантирилган биноси, жарроҳлик бўлими жой олади. Қурилаётган иншоот уч қаватли бўлиб, унинг умумий майдони 7 минг квадрат метрни ташкил қилади.\nДавлат бошлиғи шаҳарнинг Абдураҳимов кўчасида Тиббиёт коллежи ётоқхонаси қурилишини бошлаб берди.\nЛойиҳага мувофиқ, мазкур ётоқхона беш қаватли бўлиб, ертўла биносига эга ва 458 студент учун мўлжалланган.\nДавлат бошлиғи ётоқхонанинг етти қаватли биносини қуриб, у ерга 700 студентни жойлаштириш топшириғини берди.\nЕртўладан ошхона, кичик спорт зали, стол тенниси зали, ёрдамчи бинолар, жумладан, сартарошхона, кир ювиш хонаси, каравотларни сақлаш омборлари ва бошқалар жой олади.\nЮқори қаватларда студентлар учун хоналар, ўқиш зали, компютер технологияларини ўрганиш зали, аёллар ва эркаклар кир ювиш жойлари бўлиши режалаштирилган.\nКўлоб шаҳрида мамлакат Президенти Эмомали Раҳмон рамзий лентани кесар экан, Тожикистон Республикаси ички ишлар вазирлиги Милиция коллежи давлат таълим муассасаси ётоқхонаси замонавий корпуси очилиш маросимида қатнашди.\nБу ётоқхона 400 курсант учун мўлжалланган. Ётоқхонада шунингдек, сартарошхона, ошхона, нонвойхона, ҳаммом ва бошқа зарур шароитлар мавжуд.\nТожикистон Республикаси ички ишлар вазирлиги Милиция коллежи давлат таълим муассасаси етимлар, қаровчисиз қолган болалар ва ҳалок бўлган ҳуқуқ муҳофазаси органлари ходимлари фарзандлари ҳисобидан соҳанинг махсус тайинланган мутахассисларини тайёрлаш учун ташкил этилган ягона давлат таълим муассасаси ҳисобланади. Бу муассаса курсантлари ота-онасиз ёки улардан бирини йўқотган, камтаъминланган оилалар фарзандлари, қаровчисиз қолганлар, ҳуқуқ муҳофазаси органларининг ҳалок бўлган ходимлари фарзандларидир.\nМамлакат Президенти бу муассасани ташкил этишдан асосий мақсад мамлакат Ҳукумати томонидан бундай болаларни ўз қарамоғига олиш ва уларга ғамхўрлик кўрсатишдан иборат эканлигини таъкидлади. Давлат бошлиғи мазкур муассаса битирувчилари ўз халқи ва давлатига виждонан, ҳалол ва жасорат билан хизмат қилишларига ишонч билдирди.\nМамлакат Президенти курсантларни доимий назорат остига олиш, уларда ватанпарварлик туйғусини тарбиялаб, шу йўл орқали келгусида уларнинг танлаган касбларида халқ ва давлат манфаатларига содиқ қолишларини таъминлаш топшириғини берди.\nЗамонавий ётоқхона биноси очилишини мамлакат Президенти Тожикистон Республикаси Ҳукуматининг ҳарбий хизматчилар ва мамлакат ҳуқуқ муҳофазаси органлари келгуси кадрлари учун яхши шароитларни яратишга йўналтирилган яхши ташаббуси дея атади.\nШу ернинг ўзида Давлат бошлиғи Милиция коллежи шароити билан ҳам танишди.\nМилиция коллежи иккинчи йил фаолият юритаётган бўлиб, бу ерда атиги 261 курсант таҳсил олмоқда.\nКоллеж капитал таъмирдан чиқарилган. Унда айни пайтда қулай имкониятлар, жумладан, 400 курсант учун ётоқхона, замонавий ошхона, компютер синфхонаси, криминалистика, ҳайдовчилик ва инглиз тилини ўрганиш синфхоналари ҳамда зарур ускуналар билан жиҳозлантирилган машқ майдони, тиббиёт нуқтаси, ҳаммом, замонавий кутубхона мавжуд. Курсантлар ойлик стипендиялар билан таъминланишган.\nДавлат бошлиғи Ички ишлар вазирлигига мамлакат раҳбарияти ва Ҳукумати томонидан яратилган шароитлардан фойдаланган ҳолда, таълим-тарбия сифатини яхшилаш, малакали, жасур ва ватанпарвар кадрлар тарбияланишига ҳисса қўшиш топшириғини берди.\nШу куннинг ўзида мамлакат Президенти Эмомали Раҳмон Кўлоб минтақаси шаҳру ноҳиялари солиқ нозирлигининг беш қаватли биноси очилиши маросимида иштирок этди.\nМамлакат Президенти аёллар миллий либосларига юқори баҳо берди ва уларни тожиклар эзгу анъаналарини эҳтиром этиш, миллий урф-одатларга риоя қилиш, бегона қадриятлардан сақланишга ундади.\nСолиқ нозирлиги биноси Тожикистон Республикаси Ҳукумати қошидаги Солиқ комитети маблағлари ҳисобидан қурилган.\nИш шароити билан танишув жараёнида мамлакат Президентига қурилиш ишлари тўлиқ Хитой Халқ Республикасининг «Сензянси Академия» ёпиқ ҳиссадорлик жамияти томонидан олиб борилгани маълум қилинди.\nИчки ва ташқи наққошлик ишлари «Меҳансоз» масъулияти чекланган жамият мутахассислари томонидан амалга оширилди. Иншоотни ўз вақтида ва сифатли фойдаланишга топшириш учун бир сменада 120 нафаргача қурувчи ишлади. Иншоот қурилиши 2013 йилнинг сентябрида бошланган бўлиб, қурилиш ва жиҳозлаш ишлари умумий ҳажми 15 миллион 600 минг сомонийни ташкил қилди. Кўлоб минтақаси шаҳру ноҳиялари солиқ нозирлиги биноси катта мажлислар зали, кенг кабинетларга эга. Бино рўпарасида, шунингдек, иккита замонавий фаввора қурилган.\nДавлат бошлиғи ходимларга солиқ тўловчилар учун сифатли хизмат қилиш топшириғини берди.\nБинода солиқ органининг 52 ходими 32 минг солиқ тўловчига хизмат кўрсатади.\nБундан ташқари, соҳа мутахассислари малакаларини ошириш учун мазкур бинода барча зарур шароитлари билан таълим маркази ташкил этилган.\nКўлоб шаҳрида Солиқ нозирлиги замонавий биноси очилганидан сўнг, Давлат бошлиғи шаҳар марказида 100 ўринли «Чинор» меҳмонхонасини фойдаланишга топширди.\nБу замонавий меҳмонхона «Комил-2010» масъулияти чекланган жамият томонидан қурилди. Меҳмонхона қурилиши ва жиҳозлантиришга 46 миллион сомонийдан зиёд маблағ йўналтирилди. Меҳмонхонанинг 13 қаватли биноси ертўла ва болохонага эга.\nМеҳмонхона қурилиши туфайли 100 нафардан зиёд маҳаллий аҳоли, асосан, хотин-қизлар доимий иш жойлари билан таъминланади.\nМеҳмонхона биринчи қаватида 7 минг нусха китобга эга кутубхона мавжуд. Ушбу қаватнинг бошқа қисмида савдо маркази жойлашган.\nБиринчи қаватда мамлакат Президенти Эмомали Раҳмон моҳир чеварлар, заргарлар, ҳайкалтарошлар, рассомлар маҳорати билан танишиб, улар ишига юқори баҳо берди.\nБу ерда Давлат бошлиғи 68 нафар етим болага совғалар, жумладан, кийим-кечаклар улашди.\nШундан сўнг мамлакат Президенти Эмомали Раҳмон Ориёно маҳалласига ташриф буюрди.\nЛаёқатли болалар учун Президент мактаби таълим муассасаси ўқитувчилари ва ўқувчилари Давлат бошлиғини илиқ кутиб олишди.\nПрезидент мактаби асосий биноси ёнида рамзий лентани кесган мамлакат Президенти кўп қаватли турар-жойни фойдаланишга топширди.\nПрезидент мактаби ўқитувчилари учун мўлжалланган бу тўққиз қаватли турар-жой биноси замонавий шаҳарсозлик меъёрларига риоя этилган ҳолда қурилган бўлиб, 36 та квартирага эга.\nПрезидент мактабида Кўлоб шаҳри, мамлакатимиз бошқа шаҳру ноҳияларидан тажрибали педагоглар танлов асосида ишга жалб этилган бўлиб, улар турар-жой ва яхши шароитлар билан таъминланганлар.\nПрезидент мактаби ўқитувчилари учун тўққиз қаватли турар-жой биноси фойдаланишга топширилганидан сўнг, Давлат бошлиғи Эмомали Раҳмон сутни қайта ишлаш корхонаси ва қандолатчилик маҳсулотлари ишлаб чиқариш цехи фаолияти билан танишди.\nМамлакат Президенти тугмани босиш орқали янги технологик тармоқлар билан жиҳозлантирилган сутни қайта ишлаш корхонаси фаолиятини бошлаб берди. Бу ерда 12 нафар хотин-қиз иш ва юқори ойлик маош билан таъминланади. Корхона суткалик иқтидори 10 тонна сутни қайта ишлашга тенг бўлиб, ундан 10 хил сут маҳсулотлари, жумладан, қаймоқ, қатиқ, сариёғ ва бошқа маҳсулотлар тайёрланади.\nҚайта ишлаш учун хом ашё томонлар келишувига мувофиқ, вилоят чорвачилик хўжаликлари ҳамда Кўлоб шаҳри деҳқон хўжаликларидан қабул қилинади.\nДавлат бошлиғи корхона ходимларига маҳсулот сифатини яхшилашга доир фойдали кўрсатмалар берди.\nМаълум бўлишича, сутни қайта ишлаш корхонаси лаборатория, маҳсулотни сақлаш учун катта омборга эга бўлиб, унинг капитал таъмири Душанбе сут комбинати раҳбарияти томонидан 285 минг сомоний ҳисобига амалга оширилди. Шунингдек, 2 миллион 193 минг сомонийга замонавий ускуналар харид қилиниб, ўрнатилди.\nКорхона 7 та ишлаб чиқариш цехидан ташкил топган бўлиб, улар фаолияти биринчи эҳтиёждаги рўзғор моллари ишлаб чиқаришга мўлжалланган.\nМИР САЙИД АЛИ ҲАМАДОНИЙ 700 ЙИЛЛИГИ АСОСИЙ ТАНТАНАЛАРИ\n31 август, куннинг иккинчи ярмида мамлакат Президенти Мир Сайид Али Ҳамадоний 700 йиллигига бағишланган байрамона маданий дастурда иштирок этиш мақсадида Кўлоб шаҳрининг Исмоил Сомоний номли паркига ташриф буюрди.\nМамлакат Президенти барча иштирокчилар ва Кўлоб шаҳри фуқароларини Мир Сайид Али Ҳамадоний 700 йиллиги ва олдинда турган Тожикистон Республикасининг Давлат мустақиллиги байрами билан табриклади. Ўз чиқишида мамлакат Президенти: «Кўлоб шаҳри аҳолисининг илиқ кутиб олиши ва шодон кулиб турган юзларидан байрамона тадбирларга жуда яхши тайёргарликлари маълум. Кўлоб шаҳри мағрур ва шарафли халқи севимли мамлакатимиз давлат мустақиллиги 24 йиллик байрамига ҳам ҳар томонлама тайёрланиб, бу жараёнда қатор чора-тадбирлар амалга ошириляпти»,- деди.\nДавлат бошлиғи шаҳар ҳар бир аҳолиси ва бутун тожик халқига мамлакат Ҳукумати номидан миннатдорчилик билдирди.\n-Қадимий Кўлоб шарафли халқи учун давлат мустақиллиги алоҳида аҳамият касб этади. Чунки бу шаҳар аҳолиси бошқа азиз ватандошларимиз қаторида тинчлигу барқарорликка эришиш, Конституцион Ҳукуматни ҳимоялаш, миллий бирликни мустаҳкамлаш йўлида жасорат кўрсатдилар,- дея таъкидлади мамлакат Президенти.\nДавлат бошлиғи миллий бирликка эришилгандан сўнг қадимий Кўлоб халқи тинчлик, барқарорлик ва мустақил Ватанга миннатдорчилик билан ободончилик ишлари ва замонавий инфратузилмалар ташкил этишга киришганликларини таъкидлади.\nКўлоб шаҳри гуллаб-яшнашига ҳисса қўшувчи халқаро аэропорт, «Қўрғонтепа-Кўлоб» темир йўли қурилиши, шаҳар хиёбону кўчалари таъмири ва қайта тикланиши, Спорт қасри қурилиши, 17 та спорт майдони, ўнлаб ишлаб чиқариш корхоналари ва хизмат кўрсатиш марказлари ташкил этилиши мустақиллик даври ташаббуслари сифатида кўрсатилди.\nДавлат бошлиғи мамлакат Ҳукумати шаҳарнинг асосий муаммоларидан бири – ички йўллар таъмири ва қайта тикланиши масаласини ҳал қилиш учун алоҳида лойиҳа тайёрлаб, унга кўра, уч йил ичида 100 миллион сомонийлик маблағ эвазига шаҳарнинг 20 километр ички йўллари жаҳон стандартлари асосида, жумладан, йўлларни ёритиш ва 30 метрлик автомобил кўприги қурилиши билан уч босқичда таъмирдан чиқарилишини таъкидлади.\n-Кўлоб шаҳрининг МДҲга аъзо мамлакатлар маданий маркази, деб эълон қилиниши бу, шаҳар мақоми ва унинг тараққиёти ошаётганидан гувоҳлик беради,- деди мамлакат Президенти.\nЯратувчанлик ва ободончилик жараёнларини келгусида давом эттириш учун мамлакат Ҳукумати ўтган йили «2015-2019 йиллар Кўлоб шаҳри тараққиёти давлат дастури»ни қабул қилган бўлиб, унинг умумий ҳажми 1 миллиард 46 миллион сомонийни ташкил қилади.\nМустақиллик даврида Мир Сайид Али Ҳамадоний юбилейи иккинчи марта ўтказиляпти. Бу буюк шахсга бағишланган тадбирлар доирасида буюк мутафаккир музей ва мавзолейлари қайта тикланиб, республикада бир қатор муҳим маданий чора-тадбирлар қабул қилинди.\n-Бугун биз Мир Сайид Али Ҳамадоний 700 йиллик юбилейи тантаналарини меҳмондўст ва қадимий Кўлобда бошлашга қарор қилдик. Сўнгра мамлакат пойтахти Душанбе шаҳри ва Кўлоб шаҳрида маҳаллий ва хорижий олимлару меҳмонлар иштирокида халқаро илмий конференцияни ўтказамиз,- деди мамлакат Президенти.\nМир Сайид Али Ҳамадоний Шарқнинг буюк шахсларидан бири бўлиб, нафақат бизнинг мамлакат, балки Эрон, Афғонистон, Покистон, Ҳиндистон ва бир қатор араб давлатларида мутафаккир, файласуф ва шоир сифатида машҳур бўлган.\n«Мир Сайид Али Ҳамадоний жамият барқарорлигини тинчлик ва бирликда, деб билган. У ҳар доим тинчлигу бирлик тарафдори бўлган,- деди Давлат бошлиғи. –Буюк мутафаккир бу ғоялари доирасида биз нафақат тўлиқ бирликка эришишимиз, балки ҳар қандай ёқимсиз ҳодисаларга қарши курашмоғимиз, ёшларни замоннинг «Ислом давлати» деб номланган террорчилик ташкилоти ва радикал ҳаракатлар сафида жангларда қатнашиш каби даҳшатли таҳдидларидан ҳимоялашимиз керак,- дея қўшимча қилди.\nМамлакат Президенти Эмомали Раҳмон шарафли ва мағрур тожик халқи, жумладан, қадимий Кўлоб аҳолиси ҳам аждодлар мероси ва буюк мутафаккирларимиз асарларини ўрганар экан, бундан кейин ҳам азиз Ватанимиз ободончилиги йўлида курашишлари ва меҳнат қилишлари, Тожикистон байроғини халқаро майдонда юқори кўтариб, муқаддас миллий қадриятларимизни кўз қорачиғидек асрашларини ишонч билан қайд қилди.\nДавлат бошлиғи сўзи охирида барча иштирокчилар ва улар сиймосида мамлакат фуқароларини буюк миллий байрам – Тожикистон Давлат мустақиллиги байрами билан табриклаб, Ватанга гуллаб-яшнаш ва тараққиёт тилади.\nСўнгра санъат арбоблари меҳмонларга Мир Сайид Али Ҳамадоний 700 йиллик юбилейига бағишланган байрамона дастурни намойиш қилдилар.\n1 сентябр куни мамлакат Президенти Эмомали Раҳмон Абуабдулло Рўдакий номли Кўлоб давлат университетига ташриф буюриб, унинг энг янги таълим ускуналари билан жиҳозлантирилган янги замонавий биносини фойдаланишга топширди. Билимлар куни муносабати билан жорий йилги республика марказий тантаналари бу университетда ўтказилиб, унинг бориши республика телеканаллари орқали тўғридан-тўғри эфирга узатилди.\nДавлат бошлиғи мазкур илм ва маънавият даргоҳида университет ўқитувчилари ва студентлари билан Тинчлик дарсини ўтди.\nТаъкидлаш жоизки, Абуабдулло Рўдакий номли Кўлоб давлат университети ташкил этилганига 70 йил тўлди. Тожик халқининг асосий илм-маданият марказларидан бири ҳисобланган Кўлоб шаҳри олий ўқув юрти 70 йил давомида илк бор таълим-тарбия барча шароитларига эга бўлган бундай замонавий бинога эга бўлди.\nБугун: 21-09-2020 04:41:40


Инжил дарси 29 — Dilkashradio.com\nИнжил дарси 29\nАлбатта кўпчиликда Муқаддас китобнинг автори ким?-деган савол пайдо бўлади. Бундан ташқари айрим дўстларимиз Муқаддас калом, яъни инжил ўзгартирилган деб хам айтишади. Агар биз сизлар билан биргаликда Тимўтийнинг иккинчи мактуби з-бобини 16 ва 17 оятларини ўқиб кўрсак. “Ҳар бир Муқаддас Ёзув илохий илҳом билан ёзилган бўлиб, таълим бериш, далолат қилиш тузатиш, солиҳлик йўлда тарбия бериш учун фойдалидир. Шу йўсин Худонинг қули комил ва ҳар қандай яхши ишга қобил бўлади”-деб айтилганини кўришимиз мумкин. Албатта Мўқаддас калом Худованд томонидан берилган. Бунинг исботини биз каломдан кўплаб топишимиз мумкин.\nМасалан: иккинчи Шохлар китоби 23 боб 2 оят, Еримё китоби биринчи боб тўққизинчи оят.Салоникаликларга мактубида эса Павлус шундай ёзган эди:“Сизлар Худонинг каломини биздан эшитганингизда, буни инсон сўзи сифатида эмас, балки Худо каломи сифатида қабул қилдингизлар. Бу калом ҳақиқатан Худо каломи бўлгани учун биз имонлиларига таъсир қилмоқда.Одамлар бу китобни Худонинг номидан ёзишлари учун Худо шундай қилган эди. Муқаддас Китобнинг бир қисмигина Худонинг Каломи дейиш билан, Муқаддас Китобнинг қайси жойи илохий илҳом билан ёзилгану, қайси жойи бундай эмаслиги ҳақида ўзларича ҳукм чиқаришга ҳаракат қилувчилар хам топилади. Ҳақиқат Муқаддас Китоб – тўлалигича Худонинг Каломи эканлигидадур.\nМуқаддас Китобнинг ибтидоси бунинг учун танланган одамлари,У хоҳлаган сўзларни ёзиб қолдиришларини амалга оширган Худодир. “Хеч бир пайғамбар ўзининг инсоний хоҳиши билан башорат қилган эмас. Бу азиз одамлар Муқаддас Руҳ томонидан ҳаракатга келтирилиб, Худонинг сўзларини гапириб берганлар”-деб ёзади Бутруснинг 2-мактуби 1боби 21 оятида.Бу оятда ишлатилган “ҳаракатга келтирилиш” маъносини берувчи сўз юнон тилида кеманинг шамол таъсиридаги ҳаракатини тасвирловчи сўздир; шундай қилиб, Муқаддас Китоб муаллифлари ёзаётганларида Муқаддас Руҳ томонидан “ҳаракатга келтирилганлар”.Фикрни сўзлардан ажратиб бўлмайди.Шунинг учун хаворий Павлус Коринфликларга 1-мактубининг 2:13 оятида ёзганидай Муқаддас Ёзувнинг сўзларини Худо берган. Бутун Муқаддас Китоб илоҳий илҳом остида ёзилган.\nМуқаддас Китоб ўзининг илоҳий илҳом остида келиб чиққанини тасдиқлайди, бироқ Худо буни қандай амалга оширганини аниқ очиб бермайди. У Ёзувларнинг муаллифларини шундай илҳомлантирганки, улар Худонинг Каломини ёзиб олганлар, бироқ шу вақтнинг ўзида ҳар бири ўзининг фақат ўзигагина хос хусусиятларини сақлаб қолган. Масалан Юҳаннонинг ёзганлари Павлуснинг ёзганларига умуман ўхшамайди, бироқ Муқаддас Китобнинг муаллифларидан ҳар бирининг ёзгани Худонинг Каломидир. Шунинг учун хам азиз радио тингловчилар, Муқаддас каломни ўзгартириш учун хеч кимнинг хаққи йўқ. Агарда кимдир ўзида куч топиб шу ишни амалга оширмоқчи бўлган тақдирида хам, Худованд бунга йўл қўймайди. Чунки У қудратли, буюк ва ўзини каломини химоя қила оладиган Худованддир.\nМасиҳийлик Римда 01